“Гар aдаб бермаса, ота дейилмас” – Yoshlar ovozi\nYakshanba, Fevral 16, 2020\n“Гар aдаб бермаса, ота дейилмас”\n18.09.2019 Yoshlar ovozi\nПрезидентимиз топшириғига биноан, алдов йўли билан Яқин Шарқдаги қуролли можаролар ҳудудига бориб қолган 156 нафар юртдошимиз, асосан, аёллар ва болалар махсус авиарейсда Тошкент шаҳрига олиб келинди. Адашган ватандошларимизнинг қисмати билан танишар экансиз, ақл бовар қилмас даҳшатлар кўз олдингизга келади.\nАжал чангалидан қайтган юртдошимиз Гулсора Маматолипова uza.uz сайтига берган интервьюсида шундай дейди:\nКатта ўғлим илм олишга қизиққани учун қишлоқдаги мадрасага ўқишга қатнай бошлади. Лекин бир куни шу мадрасага бомба тушди… Ҳали ўн саккизга тўлмаган ойдек дилбандим шу фожиада парча-парча бўлди… Бўйи-бўйимдан баланд, орзулари бир дунё бўлган болажонимнинг тирноғини ҳам топа олмадим…”.\nБу воқеани эшитишнинг ўзи кишини даҳшатга солади. Айни пайтда ҳар биримизни улар нега шу аҳволга тушди, деган савол қийнайди. Адашганлар сўзига қулоқ тутсангиз, улар яқинлари сабаб алданиб қолганига гувоҳ бўласиз. Ёвуз кучларнинг алдовига учган кимсалар ўзи адашгани камлик қилгандек, яқинларини ҳам ёнига чақириб олган. Аслида қариндошлар унинг ортидан эргашиш ўрнига адашган кимсани ватанга қайтариши керак эди-ку! Лекин бунинг акси бўлди. Нега? Бу олиб борилаётган тарғиботларга қарамай, фуқароларимиз диний экстремизм, терроризм ҳамда “оммавий маданият” каби бузғунчи ғоялар ҳақида етарли тушунчага эга эмаслигини англатади. Бунга эришиш учун мафкуравий иммунитетни ҳосил қилиш ва албатта жиноятчилик, ҳуқуқбузарликларнинг олдини олиш даркор. Бунда, айниқса, таълим-тарбиянинг ўрни муҳим. Одатда таълим-тарбия деганда, ўқув даргоҳлари ва устозларни тушунамиз. Аммо фарзанд илк тарбияни оилада олишини унутмаслик керак. Афсуски, айрим ота-оналар ҳали мустақил ҳаётга тайёр бўлмаган фарзандини турмушга беради, уйлантиради. Ҳаётий тажрибага эга бўлмаган ёш ота-она қандай қилиб баркамол авлодни тарбиялайди. Ахир уларнинг ўзи тарбияга муҳтож бўлса…\nЯна бир жиҳат, катта авлод вакиллари фарзанд тарбиясидан ажралиб қолаётгандек, назаримда. Уларнинг аксарияти иш ва пул топиш билан банд бўлиб боласининг қизиқиши, истагига қулоқ тутишга вақт топа олмаяпти. Ваҳоланки, бола тарбиясида ота-онанинг ўрни муҳим. Айниқса, фарзанд балоғат ёшида таъсирчан, одамови бўлиб қолади. Арзимаган нарсага қизишиб, оддий воқеа ҳам унга фожиадек кўринади. Ота-она бундай вақтда уларни бир зум ҳам эътиборсиз қолдирмай, дилбанди кўнглида кечаётган ғалаёнларни пайқай олиши лозим.\nЯқин дўстим балоғат ёшидаги ўғлида турли ўзгаришлар юз бераётгани, унинг қўл телефонидан беҳаё расм ва видео ёзувлар кўрганини айтди. Ундан мусулмонларнинг муқаддас китоби Қуръони каримда нечта сура ва оят борлигини сўрадим. Дўстим бунинг воқеага қандай алоқаси борлигини тушунмай ҳайрон бўлди. Ундан фарзандинг билан дилдан суҳбатлашганингни эслай оласанми, деб сўрадим. Дўстим бош эгиб, “йўқ” ишорасини қилди. Ўйлаб кўринг, диний ва дунёвий билимларга эга бўлмаган ота фарзандига қандай қилиб тўғри тарбия бера олиши мумкин.\n“Биз ўз устимизда ишламай, замондан қолиб кетмоқдамиз, ҳеч биримиз набирамизнинг ёки фарзандимизнинг саволларига жавоб бера олмаймиз”, деган эди Юртбошимиз. Дарҳақиқат, бугунги ёшларнинг ўқиши ва тарбияси борасида биз, катталар замонга мос билим, заковатга эга бўлишимиз талаб этилади. Албатта, дунёвий билимлардан хабардор бўлишнинг ўзи етарли бўлмай, балки унинг мазмун-моҳиятини тушуниш лозим. Шундагина уни бошқа инсонга етказиб бериш мумкин.\nШу ўринда Фаридуддин Атторнинг қуйидаги мисралари ёдимга тушди:\n“Гар ўғил беадабдир, фарзанд эрмас,\nГар адаб бермаса, ота дейилмас”.\nЎзбекистон Республикаси Қуролли Кучлари академияси кафедра бошлиғи\nБегоналарга бермайлик қалбни\nOtabeklar afsonaga aylanmasa edi\nЯна бир авлод бой берилмасин!\n← Sehrli eshik ortida\n“Отанг — бозор, онанг — бозор”, дейди. Хўш, бу гапнинг маъноси нима? →\nGoogle haqida siz bilmagan qiziqarli faktlar (69 224)\nPullar haqida qiziqarli 7 fakt (63 995)\nSamolyotdagi taom nega bemaza tuyuladi? (38 255)\nТИВ Консуллик бошқармаси Москва вилоятидаги ёнғин ҳақида маълумот берди (23 678)\nИшлайдиган онанинг 4 афзаллиги (12 549)\nБМТда ёшлар форуми (9 301)\nMarkaziy Osiyo Yoshlar Forumi – mintaqamiz yoshlarini birlashtiruvchi hudud (6 485)\nИмтиёзли кредит ҳақида 7 маълумот (5 819)\nСамода янги йил арчаси (4 171)\nҲамкорлик меморандуми (3 879)


21 январ 2021, Тошкент вақти: 16:27\nИчки ишлар вазирлиги Тергов Бош бошқармаси ишчи гуруҳи воқеа жойида журналистнинг ўлими билан боғлиқ тергов-суриштирув ишларини олиб бормоқда.\nБишкек ва Ўшда Уланбек хотирасига митинглар ўтказилди\n2013 йилдан бери Озодлик радиоси қирғиз хизмати - Азаттик мухбири бўлиб ишлаб келган Уланбек Эгизбаевни хотирлаш маросими 23 июлда Азаттикнинг Бишкек бюросида соат 11да бошланди.\nБишкекда ўтказилган митингда президент ва ҳукумат вакиллари, парламент депутатлари, жамоат ва давлат арбоблари ҳамда журналистни таниган, билган одамлар, Азаттик мухлислари иштирок этди.\nМитингда президент, ҳукумат ва парламент раҳбарларининг Уланбек Эгизбаев вафоти муносабати билан билдирган таъзиялари ўқиб эшиттирилди. Йиғилганлар Уланбек борасидаги хотиралари билан ҳам ўртоқлашдилар.\nЎшдаги митинг тушдан кейин соат иккида Журналистлар ҳиёбонида бошланиши кутилмоқда.\nУланбек Эгизбаевнинг жасади 24 июлда ўзи туғилиб ўсган Қўчқор туманининг Кўкжар қишлоғида дафн этилади. Жаноза соат эрталабки 10да ўқилади.\nЖурналист коррупция юзасидан ўтказган журналистик суриштирувлари билан танилган эди\nУланбек Эгизбаев сўнгги икки ойда Тарих музейидаги ноқонуний кўринишлар тўғрисида “Сиёсатлашган мумия”, Бишкек ва унинг атрофида марҳумларни дафн этиш учун мозорлар сотилаётгани тўғрисида “Қабристондаги коррупция”, Бишкек мэрияси томонидан ерлар ноқонуний сотилгани, божхона тармоғидаги коррупцияга оид журналистик суриштурувларни ўтказган ва махсус телекўрсатувлар сифатида жамоатчиликка тақдим этган эди.\nСўнгги пайтларда унга телефон орқали турли таҳдидлар бўлган ва тушунарсиз хатлар олган эди.\nЭгизбаев бир ой олдин Қирғизистон журналистикаси фахрийлари томонидан жорий этилган “Олтин қалам” мукофотига сазовор бўлган.\n2016 йилда у суратга олган “Орзу” деб номланган ҳужжатли фильм Нью-Йоркда Интернет-Оскар деб баҳоланадиган Webby Awards мукофотини олган эди.\nУланнинг "Йўл" деган ҳужжатли фильми намойиш этилгач, фильм қаҳрамони Кенешбек Шоруковга Қирғизистон ҳукумати “Хизмат кўрсатган ўқитувчи” унвонини берган.\n“Бугуннинг Дуйшени” деб номланган ҳужжатли фильми эса Нью-Йорк телекўрсатувлар фестивалининг кумуш медалига сазовор топилган.\nУланбек Эгизбаевнинг ўлими қирғиз ижтимоий тармоқларидаги асосий мавзуга айланди\nУланбек Эгизбаевнинг ўлими ижтимоий тармоқларнинг қирғиз сегментида энг кўп муҳокама қилинаётган мавзуга айланди. Фойдланувчилар “Қирғиз жамияти асл фарзандларидан биридан жудо бўлди, энди ҳатто тушларида Уланни кўриб қўрқиб турадиган коррупционер амалдорлар байрам қилиб, ош берсалар керак” каби шарҳларни қолдирмоқдалар.\nФойдаланувчиларнинг бир қисми “Улан ўз ажали билан ўлганига ишонмаймиз”, “Унга ўлиш учун кимдир ёрдам берган бўлиши мумкин” қабилидаги шубҳаларни ҳам билдирмоқдалар.\nОзодлик радиоси ҳамкасбимиз Уланбек Эгизбаевнинг оила аъзолари ва яқинларига чуқур қайғу билан таъзия ва ҳамдардлик билдиради.


Қозоғистон ҳукумати делегацияси Тошкентда\nОзодбек Тошкентда Ўзбекистон ва Қозоғистон ҳукумат делегацияларининг Бош вазирлар ўринбосарлари даражасидаги музокаралари ўтказилди. Хабарларга кўра, музокараларда икки давлат ўртасида савдо-иқтисодий соҳалардаги тўсиқларни бартараф масалалари муҳокама қилинган.\nҚозоғистоннинг Ўзбекистондаги элчихонаси матбуот котиби Гулмира Султоналининг сўзларига қараганда, учрашувда Ўзбекистон Бош вазирининг биринчи ўринбосари, иқтисодиёт вазири Рустам Азимов ва Қозоғистон Бош вазири ўринбосари, саноат ва савдо вазири Сауат Минбоев икки мамлакат ўртасида иқтисодий ҳамкорликни ривожлантириш тўғрисидаги протоколни тасдиқлаган.\n“2004 йили Остонадаги саммитда Нурсултон Назарбоев ва Ислом Каримов икки давлат ўртасидаги савдо-сотиқ ҳамда иқтисодий соҳалардаги чекловларни бартараф этишга келишиб олган эди. Бир йил давомида икки давлат расмийлари бу борадаги ҳужжат лойиҳаси устида ишлади. Бугунги музокаралар чоғида мана шу ҳужжат лойиҳаси тасдиқланди”, - деди Г.Султонали.\nУнинг таъкидлашича, ҳар икки мамлакат ҳам савдо-сотиқ алоқаларида муайян чекловларни жорий этган. Бу тўсиқлар бартараф этилса, ўзаро савдо-сотиқ алоқалари сезиларли даражада кучаяди.\nГ.Султонали Қозоғистон делегацияси Чкалов номидаги авиация ишлаб чиқариш бирлашмаси, бир неча саноат корхоналари фаолияти билан ҳам яқиндан танишганини маълум қилди.\nАйтиш жоизки, музокаралар ёпиқ тарзда ўтказилди. Ўзбекистон расмийларидан бу ҳақда маълумот олишнинг имкони бўлмади.\nМустақил кузатувчи Комрон Алиевнинг фикрича, Ўзбекистоннинг Қозоғистон билан иқтисодий ҳамкорлиги жуда катта аҳамиятга эга. Аммо сўнгги йилларда бу ҳамкорлик кўлами тобора пасайиб келяпти.


Энди президент Мирзиёев ҳам даромади ҳақида ҳисоб берадими? - BBC News O'zbek\nЭнди президент Мирзиёев ҳам даромади ҳақида ҳисоб берадими?\nЎзбекистон мустақиллиги тарихида биринчи бор "Давлат хизмати" тўғрисидаги қонун лойиҳаси жамоатчилик муҳокамасига қўйилган.\nУнда Ўзбекистондаги давлат хизматчилари, улар оила аъзоларининг даромад, харажатлари ва мол-мулклари юзасидан ҳар йил ҳисоб беришлари шарт этиб қўйилган.\nҚонун лойиҳасида кўзда тутилаётган давлат хизматчилари сирасидан фақат "кичик мутахассислар" тоифасидагилар истисно экани айтилган.\nАйрим тоифадаги давлат хизматчилари учун эса, қўшимча талаблар белгиланиши, улар оила аъзолари рўйхати кенгайтирилиши эҳтимоли ҳам назардан соқит этилмаган.\nАммо қўшимча талаблар Ўзбекистон Республикаси Президенти томонидан белгиланиши таъкидланган.\nҚонун лойиҳаси тафсилотларидан маълум бўлишича, кўзда тутилаётган декларацияни тақдим этмаслик ёки бу борада номуфассал ва янглиш маълумотлар бериш давлат хизматчисининг ўз вазифасидан четлатилиши учун асос бўлиб хизмат қила олади.\nҲужжат, шунингдек, Ўзбекистон президенти қошида давлат хизмати ишлари бўйича масъул давлат идораси тузилишини ҳам кўзда тутади.\nШундай экан, буларнинг барчаси нимани англатади? - Нью-Йоркдан эксперт Суҳроб Исмоилов баҳосида.\nБунақаси мустақил Ўзбекистон тарихида кузатилмаган, яъни чорак асрдан ортиқроқ вақт давомида мамлакатда президент дохил давлат амалдорларини ўз даромадлари, харажатлари ва мол-мулклари юзасидан ҳисоб беришга масъулловчи бирор бир қонун амалда бўлмаган.\nОрада кечган вақт давомида интернет фазосида бунинг шарт эканига оид фикрлар ўртага отилган эса-да, оддий ўзбекистонликлар шу кунга қадар бу каби маълумотларга имконсиз бўлиб келишган.\nАммо ўтган ой Ўзбекистон Бош прокуратураси марҳум президент Ислом Каримовнинг тўнғич қизи Гулнора Каримова 2015 йилда фирибгарлик, божхона қонунларини бузиш, бизнесларни тортиб олиш каби айбловлар билан беш йилга озодликдан чеклаш жазосига ҳукм этилганини маълум қилган.\nБу янгилик ўзбекзабон ижтимоий мулоқот тармоқ фойдаланувчилари орасида қизғин муҳокамаларга сабаб бўлган.\nҚолдирилган фикрларнинг аксариятида Гулнора Каримованинг "кенг кўламли жиноий фаолияти ва оффшор ҳудудларда миллиардлаб пул ўзлаштиргани" қораланган.\nЎзбекистон марҳум президенти Ислом Каримовнинг қанча маош олиши эса, ошкор этилмаган.\nАммо бундан бир неча йил бурун унинг набираси, кичкина Ислом Каримов Британиянинг "Гардиан" нашри билан суҳбатда бобоси ўзи ва синглисига 100 доллардан пул берганини айтган.\nНабираси бобоси Ислом Каримов ўзининг маошларини иш столидаги конвертларда сақлашини эътироф этган.\n"У столидан бир конвертни олиб, ичидан менга 100, синглимга 100 доллар олиб берди. У менга ҳаётингда ҳеч нарсадан қисилмаслигинг учун беряпман, деди ва бу пулни бир уришда сарфламагин, деб айтди. Агар барини сарфлаб юборсанг, бир ойдан кейин яна келарсан, деди" , деб айтган кичкина Ислом Каримов.\nНью-Йоркдан асли ўзбекистонлик эксперт Суҳроб Исмоиловнинг Би-би-си Ўзбек Хизмати билан суҳбатида айтишича эса, ҳозир очиқ муҳокамага қўйилган қонун лойиҳаси ҳақида биринчи марта ҳали 2005 йилда эшитган.\nХудди шу омилни назарда тутаркан, суҳбатдошимиз, "мени ҳайрон қолдирган жойи - шу ой охирида қонун лойиҳаси жамоатчилик муҳокамасига киритилиб, қабул қилинишига жудаям қисқа вақт берилаяпти. Менимча, бу ерда жудаям шошилиб ҳаракат қилинаяпти", - дейди у.\n"Ҳозир жамоатчилик муҳокамасига икки ҳафтагина қўйиб бериб туриб, қанақа бир жўяли таклиф олиша олади, қанақа бир амалда ишлайдиган таклифлар, ўзгартиришлар бўйича жамоатчилик фикрини йиға олишади - менинг бунга гумоним жудаям катта", - дейди эксперт.\nУнинг айтишича, бу каби шошқалоқлик сўнгги янгиликдан кўзланган асосий мақсад - сиёсий очколар йиғиб олиш эканига далолат қилади.\n"Қонун лойиҳаси амалдаги ижросини эса, аста-секинлик билан бажариш кўзда тутилаётганини англатади".


Равшан Ҳайдаров: Вазифа ўзгармайди, "Сурхон" юқори ўринлар учун курашиши шарт! - Zamin.uz\n21:10 / 04.07.2020\n"Сурхон"га бош мураббий этиб тайинланган Равшан Ҳайдаров янги жамоаси ҳақидаги дастлабки фикрларини билдирди.\nБугун “Сурхон” клубида янги бош мураббий иш бошлади. Баҳром Ҳайдаров ўз ўрнини бўшатиб берганидан сўнг бу лавозимни ким эгаллаши барчани қизиқтираётганди.\nАйтиш лозимки, ушбу масала бўйича бир қатор мутахассисларнинг номзодлари илгари сурилди. Охир-оқибат жамоани бошқариш Равшан Ҳайдаровга ишониб топширилди.\n2018 йили Ўзбекистон U-22 терма жамоаси билан Осиё чемпионлигига эришган мутахассиснинг орадан бир мунча вақт ўтиб яна клуб миқёсида бош мураббийликка қайтгани қайсидир маънода чемпионатимиздаги интригани ҳозирги ҳолатидан кўра янада ортишига хизмат қилиши тахмин қилинмоқда.\nЎз ўрнида Ҳайдаровда ҳам яна бир бор мураббийлик салоҳиятини намойиш этиб, ўзини кўрсатишга бўлган иштиёқи юқори эканлигига ишонамиз. Sports.uz мухбири эса Ҳайдаров билан суҳбат уюштирди ва унда “Сурхон”да иш бошлашининг сабаблари, кейинги режалари ва яна бошқа масалалар тўғрисида фикрлар билдирилди.\n- Равшан Акмалович, аввало сизни “Сурхон” клубига бош мураббий этиб тайинланганингиз билан табриклайман. Жамоа бошқарувини ўз қўлингизга олишингиз қандай юз бергани мухлисларга қизиқ...\n- Албатта, менга “Сурхон” раҳбарияти томонидан таклиф тушди. Бу борада ЎФА раҳбарияти билан ҳам келишишган ҳолда уларнинг рухсати билан бу жараён амалга ошди. Чунки Ўзбекистон U-23 терма жамоасида ҳам ишлаётгандим. Шунга қарамай, энди параллел равишда клубдаги ишимни ҳам давом эттираман. Ўз навбатида мен ҳам бу таклиф устида ўйлаб кўрдим. Чунки ҳозирда Ўзбекистон U-23 терма жамоаси шаклланиш жараёнида. Шунингдек, бу йил ушбу жамоа учун мусобақалар йўқ. Пандемия сабабли анча режаларимиз ҳам қисқарган.\nШу омилларни ўйладим ва ўзимнинг мураббийлик амалиётимни ҳам яна давом эттиришни истадим. Клуб раҳбарияти билан гаплашдик ва жамоани ҳозирги қийин вазиятдан олиб чиқиш бўйича ҳаракатларни амалга оширмоқчимиз. Шу боис улар билан ҳамкорлик қилишга келишдик. “Сурхон”да олдинги ёрдамчиларим – Владимир Андреев ва Шавкат Абдухўжаев мураббийлар штабида фаолият олиб боришяпти. Барчамиз биргаликда “Сурхон”ни юқорига кўтаришга ҳаракат қиламиз.\nСурхондарё мухлисларини хурсанд қилишимиз зарур. Умуман айтганда, “Сурхон” ҳозирда аста-секин оёққа тураётган клублардан биттаси. Ўтган йили кучлилар орасида омадли иштирок этишганди. Бу йилги мавсум эса жамоа учун қийин кечмоқда. Бу йўлда жамоани юксалтиришда ёрдамим тегса, бундан хурсанд бўлардим. Бу тажрибали жамоа. Шундай экан, ҳозирги вазиятдан чиқиб кетишга ҳаракат қиламиз.\n- Чемпионат олдидан “Сурхон” кучли учликка кириш учун курашиши борасида айтилганди. Яқин-яқингача ҳам жамоанинг ўша мақсад сари ҳаракат қилаётгани ҳам мураббийлар томонидан илгари сурилганди. Аммо орада “Сурхон” кетма-кет очколарни йўқотди. Шуни ҳисобга олганда, сизнинг бошчилигингиздаги жамоанинг вазифалари ўзгармайдими ёки...\n- Вазифалар ўзгармаган. Мақсадлар ўтган йилгидек ва ўша натижадан кам бўлмаган ҳолда мавсумда иштирок этиш. Тўғри, анча-мунча очколар йўқотилган. Лекин биз вазиятни ўнглашга астойдил ҳаракат қиламиз, бу аниқ. Йигитлар билан гаплашиб, ҳар бир ўйин муҳим, шиори остида майдонга тушамиз ва ўз вазифамизга максимал даражада ёндашамиз. Шунда натижалар ҳам кузатилаверади. Биз учун ҳар бир ўйин муҳим.\n- Яъни, “Сурхон” учун эндиликда ҳар бир беллашувни финалга тенглаштирсак бўлади, тўғрими?\n- Очколар кўп йўқотилгани сабабли бундан буёғига ғалабалар қозониб, ўша очколар ўрнини қоплашимиз керак бўлади.\n- Августда трансфер ойнаси очилади. Жамоанинг бугунги таркибидан келиб чиққан ҳолда қандай ўзгаришларни амалга оширмоқчисиз?\n- Албатта, барчаси иш жараёнида кўринади. Мен эса клубда эндигина иш бошладим. Тўғри, жамоадаги кўплаб футболчиларни танисам-да, аммо анчадан бери бирга ишламаган йигитлар ҳам бор. Аввало ички захира режаларини кўриб чиқиш даркор. Барибир ҳозирданоқ таркибда қандайдир ўзгаришларни қилиб бўлмайди. Шу боис ишга киришиб, аввало футболчиларнинг ишга бўлган муносабати, уларнинг характерлари, умуман барча-барчасини ўрганиб чиқаман. Биринчи даврадан кейин таркибда кучайтириши керак бўлган позицияларни аниқлаймиз. Шунга қараб, ўша чизиқларга ўйинчиларни олишга ҳаракат қиламиз. Бу эса асосан иш жараёнида маълум бўладиган ҳолат.\n- Пандемиядан кейин “Сурхон”нинг ўйинини кузатганимизда футболчиларнинг жисмоний тайёргарлиги борасида муаммолар кўзга ташланиб қолди. Жамоа қандайдир оғир ўйнаётгандек кўринди...\n- “Сурхон”нинг охирги икки-учта ўйинларини кўрдим. Жисмоний тарафдан муаммолар яққол кўриниб турибди. Албатта, пандемия анча-мунча клубларга таъсир кўрсатди. Ҳамма ҳар хил тайёргарлик кўрган. Биз эса иш жараёнида жисмоний томондан юзага келган камчиликларни ҳам бартараф этишга уринамиз. Бундан ташқари, жамоанинг ўйин услубини ҳам янада яхшилаш устида иш олиб борамиз.\n- Шу ўринда сурхондарёлик мухлисларга қандай тилаклар билдирган бўлардингиз?\n- Сурхондарё футбол мактаби ўзбек футболига кўплаб ажойиб ўйинчиларни етказиб берган. Мухлислар эса футболни анча соғинишган. Сурхондарёлик ишқибозлар “Сурхон” мисолида яхши, рақобатбардош бўлган севимли жамоасига эга бўлишга ҳақлилар. У ердаги иш билан танишиш асносида вилоятда футболни янада кучайтириш учун яхши ғоя ва режалари борлиги маълум бўлди. Футбол академиялар ва яна бошқа жиҳатлар бўйича ривожланиш учун хоҳиш ва истак юқори. Бундан кейин ҳам Сурхондарё ва “Сурхон” клуби ўзбек футболига ажойиб ўйинчиларни етказиб бериш ҳамда ўз ўрнига муносиб бўлган ҳолда юқори ўринларга чиқишига ишонаман.\nБу борада қўлдан келганича тажрибамни ва ҳаракатларимни аямайман. Юқорида айтиб ўтганимдек, маҳаллий ишқибозларнинг кайфиятини кўтариш учун бор имкониятимизни ишга соламиз. Тўғри, ҳозирда футбол мухлисларсиз ўйналяпти. Ўйлайманки, улар телевидение ва ОАВ орқали ўйинларни кўриб боришяпти. Жамоадаги футболчиларга ҳам биз авваламбор мухлислар учун ўйнашимизни ва уларни ғалабаларимиз билан хурсанд қилиш асосий вазифамиз эканлигини яхшилаб тушунтириб борамиз. Бундай жараёнда мен ҳам иштирок этишимдан хурсандман. Жамоанинг мавқеини кўтариш йўлида қўлимдан келган барча ишни қилишга тайёрман.\n- Бугунги кундаги Суперлигамизнинг савияси ҳақида нима дея оласиз?\n- Мана шу ҳолатларни ҳис қилиш учун ҳам “Сурхон” клуби билан ишлашга қарор қилдим. Бевосита буни иш жараёнида ўрганиб бораман. Пандемиядан сўнг клублар томонидан кутилмаган натижалар ҳам қайд этиляпти. Чемпионатдаги ўйинлар эса бир текисда кетмаяпти. Лекин умуман олганда, қандайдир хулоса чиқариш учун ўзим бевосита чемпионатда иштирок этган ҳолда ўз хулосаларимни айтаман.\n- Янги жамоангизда сизга омад ва муваффақият тилаб қоламан.\nБаҳром Ҳайдаров: "Сурхон"га Илҳом Мўминжонов сабаб келдим"\nРавшан Ҳайдаров "Пахтакор" бош мураббийи этиб тайинланди


Шижоат ҳам, ваҳм ҳам юқимлидир! - | Hizb-Uzbekiston.info\nHome›МАҚОЛАЛАР›Шижоат ҳам, ваҳм ҳам юқимлидир!\nАлҳамдулиллаҳи вассолату вассаламу ала Русулиллаҳи ваала алиҳи ваасҳабиҳи ажмаийн. Ва баъд:\nАссаламу алайкум вароҳматуллоҳи вабарокатуҳ азизлар!\nҲаётда золимларга ҳақ сўзни айтиб қатл қилинган азизларни кўп эшитганмиз ва баъзиларимизга кўрмоқлик ҳам насиб этган. Камина бундай азизлар каби бўлмоқлик қандай ҳам шараф дегувчиларга ва улардек бўлишни йўлини изловчи қалби пок кишилар билан бу борада фикрлашмоқни қасд қилдим.\nБир қарашда илм ва тақвода бирдек кўринган биродаримиз золим зиндонларида биздан кўра афзал мақомлар топиб, ҳатто шаҳид бўлиб кетади. Биз эса, унга ҳавас қилсак-да, ўша биродаримиз рўбарў келган зулм тегирмонига тушмоқдан паноҳ тилаб эҳтиётланамиз. Хўш, нега шундай? Ўша азизимиз биздан бошқачами? Ўзгача яратилганми? Бу ҳақидаги фикримни сиз азизларга очиқлашдан аввал золим қамоғидаги бир оғир воқеани сўзлаб берсам балки ўринли бўлар.\n(Сизларга тақдим этилажак воқеани сўзлаб берувчи маҳбуб укамнинг иродасига кўра исмларини ошкор этмасликни маъқул кўрдим.)\nЎзини худо деб билувчи зона бошлиғи Азиз Бозорович қўл остидаги маҳкумларни тиз чўктириш учун қийноқнинг турли услубларидан тап тортмайдиган золим эди, дея ҳикоясини бошлаган укам зонага кирганидан бошлаб ўзига рўбарў қилинган барча қийноқларга алоҳида тўҳталиб ўтдики, уларни бирма-бир эслаб сиз азизларга ҳикоя қилиш ўта машаққатлидир. Шу боис эшитганларимни қисқа айтиб, мавзумизга тааллуқли қисмига тўхталишни маъқул кўрдим.\nҚийноқ ускуналари ғайриоддий ва жаллодлари аристонларнинг энг пасткаш ҳоинларидан иборат бўлган ушбу зонада Ҳизб йигитларини ва бошқа турли диний амаллари туфайли қамалганларни қай аҳволга солиб қўйгани алоҳида масала. Укамизни ҳам ўша биродарлар каби тизгинлаш мақсадида уларнинг ҳам бошига тушган қийноқлар чиғириғидан ўтказаркан, шижоати ва бардошига путур етказолмадилар. Ҳатто ўта дарғазаб золим янада оғирроқ ва жирканч услубни танлади…\n10 феврал 2000 йил. Ўша йили совуқ қаттиқ келганди. Ҳожатхонадан ажралиб чиққан ахлатлар қудуғи алоҳида бўлиб, унинг усти арматурали панжара билан ёпиб қўйиларди. Чуқурлиги одам кўмарлик даражада. Укамизни сотқин, малай жаллод маҳкумлар қўли билан ўша қудуққа ташлаб панжарани беркитиб қўйдилар. Бир соат қаттиқ совуқда чўкиб кетмаслик учун панжарани ушлаб турган укамнинг қўллари унга ёпишиб қотиб қолганди. Совуқнинг қаттиқлигидан алмашиб турган соқчилардан бири (у рус эди) бу зулмларга ҳайрон қолиб: “куда мир катится брат, терпи ещё немножко” деб пичирларди. Ўша бир соатга яқин вақт ичида укамнинг Аллоҳ Таолога қилган дуосини ҳам сизларга илиниб сўнг мавзуга қайтамиз.\n“Мен уларни (золимларни демоқчи) дуойи бад қилмадим. Айтдимки, Эй Роббим, буларни мен дуойи бад қилмайман. Ўзингга ҳавола қиламан. Ахир мен ким бўлибманки, бандаларинг устидан ҳукм чиқарсам. Буларни ўзинг хоҳласанг кечирасан ва хоҳласанг жазолайсан. Бу Сенинг ишинг. Аммо мен бир нарса сўрайман. Росулуллоҳ ﷺ намоз ўқиётиб саждага борганларида душманларингдан бири устиларига туяни қорнини ёпиб қўйгандилар. Ўшанда бу воқеани кўриб турган саҳобалар ҳам уни олиб ташлашга журъат қилмаган эдилар. Менинг аҳволимни кўриб турган биродарларим ҳам ёрдам беролмагани каби. Эй Аллоҳим, агар ўша бандангни аҳволига менинг аҳволим ҳам сал ўҳшаган бўлса, ўша бандамни аҳволига бу бандамники ўхшади, деб ёзиб қўйишингни сўрайман. Сен шундай ёзгинки, тошга ўйиб қўйилгандек ёзгинки, ўша сўзлар амал дафтаримдан асло ўчмасин. Кейинчалик ҳам хабата бўлиб кетмасин. Токи мен Сенга шу билан рўбарў бўлай”.\nАзизлар, мана шу укамнинг шу ҳолатига ҳавасда бўлмасликни ҳеч иложи борми? Аммо ўрнида шу азобга дучор бўлишга хоҳиш-чи?\nМавзуга қайтиб шуни айтаманки, укамизнинг саботи туфайли зонадаги биродарларда қайта шижоат пайдо бўлди. Аста-аста тикланиб, золимга тик боқиб, ҳақни сўзлай бошлади. Аммо қизиғи шуки, укамиз биродарларга ҳитоб қилгани йўқ, даъват қилиб ваъз қилгани йўқ. Фақат саботда турди. Бунга барчаси гувоҳ бўлдилар ҳолос.\nШундан хулоса қилдимки, собитлик, шижоат сўзсиз ҳам бошқаларга юқиб ўтувчидир. Шу каби қўрқоқлик ҳам, ваҳм ҳам бошқаларга юқиб ўтгувчидир.\nДемакки, азизлар, сиз мард ва шижоатлилар даврасида бўлингки, ин ша Аллоҳ улар каби азизликка яқин бўлурсиз. Аммо қўрқоқ, ҳамиятсиз кишилардан узоқ юрингки, ўша иллат ҳамроҳингиз бўлиб қолмасин! Афсусланарлиси шуки, собитлар кўпмидики, ҳар қадамда топа олсанг ёки қўрқоқлар каммидики қочиб қутулсанг.\nЖуръат, шижоат мўминнинг сифати бўлиб, қўрқоқлик мўминга бегонадир Бугун саҳобалар давридагидек шижоат кўрсатиш даври\nTagsваҳмзолимларга ҳақшижоатҚийноқ ускуналари\nАл-Ваъй гуруҳи Нажоҳ университетида китоблар кўргазмаси ўтказди


Пекинда ёпиқ эшиклар ортида бошланган музокаралар аввалданоқ кескин тус олди. Чунки Шимолий Корея ўз ядровий дастурини тўхтатиш эвазига кутилгандан каттароқ талабларни ўртага қўйди. Ҳозирча бу талаблар борасида аниқ маълумот берилаётгани йўқ. Бироқ музокара жараёнидан яхши хабардор дипломатларнинг айтишича, КХДРнинг бу талаблари томонларга хуш келмаган ва бунга жавобан АҚШнинг махсус вакили, давлат котиби ўринбосари Кристофер Ҳилл “Вашингтоннинг сабр-косаси тўлди”, деган мазмунда огоҳлантириш берган. Бироқ К.Ҳилл бу Вашингтон муаммони музокаралар йўли билан ҳал қилишни истамаётганидан дарак эмаслигини қўшимча қилган.\nАҚШ, Хитой, Япония, Россия, Шимолий ва Жанубий Корея иштирокида бошланган музокараларнинг бу босқичидан кўзланган асосий мақсад ҳамон ўша, 2005 йил сентябрь ойида ўртага ташланган таклиф, яъни хавфсизлик ва иқтисодий ёрдам эвазига КХДРни ядровий дастуридан воз кечишга кўндиришдир.\nҲозирданоқ бу музокараларда катта натижага эришиш маҳоллиги ҳақида фикрлар билдирилмоқда. Хусусан, Жанубий Корея расмийлари музокаралар жуда суст бораётгани, бу аҳволда мақсадга етиб бўлмаслигини айтмоқда. Япония мудофаа вазири Фумио Кйума эса расмий Пхенян танқидларни мутлақо кутилмаган тарзда қабул қилиши мумкинлигидан хавотир билдирди.\n“Ҳозирги вазиятида Шимолий Корея Иккинчи жаҳон урушидан аввалги Японияни эслатади. Яъни Шимолий Корея бу танқидларни таҳдид, деб тушуниши мумкин ва шу туфайли унинг кейинги қадами қандай бўлишини олдиндан айтиш қийин”, - деди Ф.Кйума.\nАксар кузатувчилар эса олти томонлама музокараларда гўёки томонлар бир қарорга келгандек, аммо аслида Шимолий Кореяни яккалаб қўйишга уриниш билан масала ҳал бўлмайди, деган фикрда. Бу борада самарали чора сифатида Шимолий Кореяга Хитой босим ўтказиши керак, деган таклиф илгари сурилмоқда. Яъни Шимолий Кореянинг иқтисоди жуда оғир аҳволда ва у ташқаридан олинадиган энергетик ва иқтисодий ёрдамга муҳтож. Бироқ Шимолий Кореяга нисбатан таъсир доираси кучлилигича қолаётган Хитой унга қаттиқ босим ўтказишни унчалик хоҳлаётгани йўқ.\nШимолий Кореяга нисбатан кучли таъсир қила олиши мумкин бўлган яна бир давлат - АҚШда эса, аксар таҳлилчилар фикрича, бу борада аниқ, муайян механизм йўқ. Бироқ Вашингтонда мавжуд бир реал имконият бор, бу Шимолий Кореянинг савдо ҳамкорлари бўлган давлатларни унга нисбатан чекловлар қўллашга кўндиришдир. Бир йил аввал АҚШ бунга муваффақ бўлган ва миллионлаб доллар маблағни музлатишга эришган эди.


03.08.2020 14:50 0 3237\nНаманган тумани Аҳоли бандлигига кўмаклашиш маркази мансабдорлари 216,2 млн. сўм бюджет маблағлари талон-торож қилинганлиги аниқланди. Бу ҳақда «Xabar.uz»га Бош прокуратура матбуот хизмати маълум қилди.\nУнга кўра, марказ мансабдор шахслари иш сўраб мурожаат қилмаган ва ишсизлар рўйхатига киритилмаган 204 нафар фуқарони гўёки жамоат ишларига жалб этилганлиги ҳақида сохта ҳужжатлар тузиш орқали қайд этилган миқдордаги маблағларни талон-торож қилиб юборишган.\nҲолат юзасидан ўзлаштириш (ЖК, 167-модда) ва мансаб сохтакорлиги (ЖК, 209-модда) аломатлари билан жиноят иши қўзғатилган. Тергов ҳаракатлари олиб борилмоқда.\nНаманган жиноят иши талон-торожлик\n+211. Наманганда коронавирус юқтириш кескин кўпайди


17:00 / 25.09.2017 52503\nБекобод тумани мамлакатнинг табиати гўзал, одамлари меҳнатсевар, табиий бойликларга эга бебаҳо гўшаларидан бири саналади. Таъкидлаш жоизки, юртимиз эришаётган муваффақиятларда бекободликларнинг ҳам муносиб ҳиссаси бор. Бу ҳақда Ўзбекистон Президенти Шавкат Мирзиёев жорий йилнинг 18 август куни Бекободга ташрифи чоғида алоҳида тўхталганди.\nБироқ бу ерда камчилик ва ечимини кутаётган муаммолар ҳам талайгина. KUN.UZ’га етиб келган мурожаатлардан бири Бекобод тумани, Зафар шаҳарчаси, Усмон Носир кўчасидаги кўп қаватли уйларда яшовчи аҳоли томонидан юборилган. Унда баён этилишича, кўп қаватли уйлардаги коммунал хизматлар деярли йўқ ва бир неча йиллардан бери фойдаланиш учун яроқсиз. Шунингдек, унда инсон саломатлигига хавф солиб турган биргина умумий ҳожатхона муаммоси - канализациянинг носозлиги, ундан кўтарилаётган бадбўй ҳид ва чиқинди сувларнинг кўчаларга сизиб чиқиши, одамларнинг мажбурликдан қўлбола канализациядан фойдаланиши ҳақида куйиниб ёзилган.\nKUN.UZ мазкур мурожаатни ўрганиш мақсадида Бекобод туманига йўл олди. Манзилга етиб бориб, мурожаатдаги манзарани ўз кўзимиз билан кўрдик. Аҳоли билан бу ҳақда батафсил суҳбатлашдик.\n“30 йилдан бери шу ерда яшаймиз ва шу муаммодан азият чекамиз. Айниқса, ёз ойларида жуда қийналамиз. Бу борада бир неча йиллардан бери ҳокимиятга мурожаат билан чиқдик, лекин тайинли бир жавоб олмадик. Жорий йилнинг февраль ойида яна бир марта мурожаат билан чиққанимизда, улар "кўриб чиқамиз", дея ҳоким ўринбосарига буюришди. Шундан кейин ҳокимимиз алмашди. Яна мурожаат билан чиққан эдик, улар "аввал маҳаллага борасиз", дейишди. Маҳаллага борган эдик, улар бизга хат ёзиб берди: "чек-кредит қачон ажратилса, ўшанда бошқа жойга кўчириб берамиз", деб. Ҳозир уйларда ҳожатхона ишламайди. Порталга ҳам чиқдик, улар кўриб “ҳокимингизга берамиз, чора кўришади” дейишди. Кейин улардан ҳам хат олдик, у "аҳоли рози бўлса, биронта жой топилса, ўша ерга кўчириб берамиз", деган мазмунда ёзилганди. Шу билан тўхтаб турибди бу жараён. Совуқ сувни ҳам кўчадан ташиймиз. Бизнинг уйларда канализация, бошқа нарсалар қурилганидан бери йўқ. Болалар ўйнайдиган жойлар ҳам йўқ. Ҳозирда бу ҳожатхонадан 12 уй фойдаланади.\nЯнги тайинланган ҳокимни-ку майли, ҳаттоки участка инспекторини ҳам танимаймиз. Бирор уйда шароит йўқ, пули борлар ўзи шароит қилиб олган, холос. Шуни ҳам қўйишмаяпти. Газ ҳеч кимникида йўқ. Қишда газ плита билан уйларни иситамиз. Томлардан тинмай чакка ўтади.\nЙўлнинг бўйидан уйимиз чиройли кўринади, буни Президентнинг келиши учун қилишди. Бундан аввал қилинмаган, фақат йўлнинг бўйини қилишди, ичкарига қарашгани ҳам йўқ.\nБоғчага бола бериш ҳам жуда мушкул. Турли ҳудудлардан болаларни олиб келишади, лекин ўзимизнинг ҳудуддан болаларни олмайди. “Эртага келинглар, жой йўқ”, деган баҳоналар қилишади”, - дейди маҳаллий аҳоли вакиллари.\nСуҳбат давомида Бекобод туман ҳокими Отабек Исроиловга қўнғироқ қилдик. У мазкур мурожаат бўйича аҳоли билан учрашишини билдириб, келишини айтди. Бироқ унинг ўрнига туман ҳокимининг ёшлар сиёсати, ижтимоий ривожлантириш ва маънавий–маърифий ишлар бўйича ўринбосари Ҳамид Абдушукуров келди.\nГарчи аҳолини қийнаб келган масала уларнинг ваколатига кирмаса-да, Абдушукуров мурожаатни тинглади. Ҳатто, ўша қўрқинчли ҳожатхона билан ҳам танишди. Жойида ўзи учун керакли маълумотларни олди. Бироқ мазкур муаммоларга ечим топиши бевосита боғлиқ бўлган туман ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари Олим Эргашев масаланинг ечимини топишдан кўра, биз билан келишиб қўйишни афзал билди.\nТуман ҳокими билан иккинчи бор боғланганимизда эса, биз билан Тошкентда учрашиб, масаланинг ечимини топишга ваъда берди. Сиз айни дамда кўриб турган тасвирларга ҳам бир ойдан ошди. Бироқ вазият ҳамон ўша – ўша... Бекобод тумани, Зафар шаҳарчаси, Усмон Носир кўчасидаги кўп қаватли уйда яшовчи аҳоли эса ҳамон умид қилаяпти. Ҳар ҳолда ҳисоботлар эвазига халқ розилигини олиб бўлмайди.\nСув таъминоти ва канализация объектлари ягона геоахборот тизими жорий этилади


"Марказий банк “Умумжаҳон пул ҳафталиги” (Global Money Week) доирасида ёшлар учун ўтказилаётган “Ўзингни асра. Пулларингни асра” видеороликлар танлови муддатини узайтиради!" новости "O'zR MB" ID#39308\nТанлов бўйича ижодий ишлар 2021 йил 5 апрельга қадар konkurs.cbu@gmail.com электрон почта манзили орқали (хат мавзусини “Global Money Week танлови” деб номланг), ёки ташқи хотира қурилмалари орқали қабул қилинади. Иштирокчиларнинг вазифаси – қуйидаги мавзулардан бирига қисқа видеофильм суратга олиш: “Банк карталари билан боғлиқ фирибгарликларнинг олдини олиш” “Рақамли молиявий хизматлардан хавфсиз фойдаланиш” Видеороликка қўйиладиган талаблар: танлов мавзуларидан бирига мос келиши керак; видео тили: ўзбек ёки рус тилларида давомийлиги: 1 дақиқагача формати: MP4 h264 Танлов ғолибларига қуйидаги қимматбаҳо совғалар топширилади: 1- ўрин: электрон китоб 2 –ўрин: smart соат 3- ўрин: hard диск Ёшлар учун “Ўзингни асра. Пулларингни асра” видеороликлар танлови қоидалари Ёшлар учун “Ўзингни асра. Пулларингни асра” видеороликлар танловида иштирок этиш учун ариза шакли Саволлар бўйича қуйидаги рақамларга мурожаат қилиш мумкин: +998 71 212-73-56


04:44 26 Феврал 2018\n10:50 19.06.2017 (Янгиланган 12:16 19.06.2017) Ҳавола олиш\nТОШКЕНТ, 19 июн — Sputnik. ФИФА рефериси, ўзбекистонлик ҳакам Равшан Эрматов ЖЧ-2018 мусобақасидан аввал ўтказиладиган Конфедерациялар Кубоги-2017 турнирида видеотакрорлар бўйича рефери ассистенти вазифасини бажаради. Бу ҳақда Ўзбекистон Футбол федерацияси матбуот хизмати хабар берди.\nБугун Россияда Конфедерациялар кубоги бошланади\nЎФФ матбуот хизмати хабарига кўра, Россияда бўлиб ўтаётган турнирда Равшан Эрматов биринчи тайинлов олган. У B гуруҳи, 1-туридан ўрин олган Австралия — Германия учрашувида ишлайди.\nУшбу мусобақаларда ҳакамларга видео-ёрдам тизими (VAR) қўлланилади. Ёрдамчилар, операторлар хонасида жойлашган барча видео камераларни кузатади ва бош ҳакамга зарур бўлган маълумотларни узатиб туради. Бу ўз навбатида ҳал қилувчи вазиятларда ҳакамлик хатоларини тўғрилашга ёрдам беради.\nХусусан, дарвозалар олдидаги вазиятлар, футболчиларни ўйиндан четлаштириш, пенальти тайинлаш ёки ўйинчини аниқлашда фойдаланилади. Аммо, якуний қарор қабул қилиш бош ҳакам зиммасида қолади.\nЭслатиб ўтамиз, Австралия — Германия беллашуви 19 июнь куни Тошкент вақти билан соат 20:00да бошланади.


Хитой ҳукумати “Википедия” онлайн-энциклопедиясининг барча тиллардги версияларига киришни чеклади. Бу ҳақда онлайн-энциклопедияни қўллаб-қувватловчи “Викимедия” жамғармасига иқтибос келтирган ҳолда “Би-Би-Си” телеканали хабар берди.\n“Интернет-трафик батафсил таҳлил қилингандан кейин Хитойда “Википедия” барча тилларда блокланганини тасдиқлай оламиз”, деб айтилган жамғарма хабарида. Жамғарма вакилларининг айтишича, улар сайтга киришнинг тақиқланиши ҳақида Хитой ҳукуматидан ҳеч қандай огоҳлантириш олишмаган.\nБунгача Хитойда “Википедия”нинг фақат хитой тилидаги версиясига кириб бўлмаётганди. Бироқ интернетда блоклашлар ортидан кузатувчи OONI лойиҳаси маълумотларига кўра, апрель охиридан энциклопедиянинг бошқа тиллардаги версияларига чеклов жорий қилинган.\nХитойда онлайн-энциклопедиядан ташқари, Google, Facebook ва LinkedIn’га ҳам кириш блокланган.\n2017 йил апрелда “Википедия” Туркияда ҳам тақиқланганди. Расмий Анқаранинг фикрича, сайт Туркияни халқаро майдонда ёмонотлиқ қилиш кампаниясининг бир қисми бўлган.


Сиёсий сатира: Нофизийдан нома(63) | TURONZAMIN\nСиёсий сатира: Нофизийдан нома(63)\nPosted on 05/27/2011 by TURONZAMIN\n“Баракат” дегани бу Яқин Шарқ томондаги Баракат эмас, бу Себзордаги “Барак”, “кўки” бору ўша. Уни илгари “Франклин” дейишган, ҳозир “Барак”. Бугун устида Баракнинг расми бўлмаса ҳам, бизникилар келажакни кўра оладилар, келажакда долларнинг хўрози Баракнинг расми туширилгани бўлади. Унга қўшимча “ат” эса “аттач”нинг қисқаргани. Ҳалиги хатга илова бору, ўшада “аттач”. “Барак”ка “аттач” , яъни кўкига ёпишганлар, ҳаммаси биргаликда-“Баракат”.\nАну куни “Озодлик”да арслон шоир Юсуф Жуманинг “Ўзбеклигимдан ор қиламан” деган гапини эшитиб, аввалига хафа бўлдим, кейин қойил қолдим, бу одам қамоқда ўтирса ҳам ҳамма гапни билар экан. Маладчина! Гапни кўзири шу!\nМана мен ҳам катта қамоқда. Лекигин ҳамма нарсани кўриб турсам ҳам, қўл силтайман. Масалан, сиёсат дегани ҳаракатдан келадиган “БАРАКАТ” дегани. Биламан, аммо гапирмайман. Юсуф Жумани эшитиб, учини чиқаришга қарор қилдим.\nБиласиз, ҳамманинг хаёлида битта нарса-“кўки”ни қандай қилиб чўнчакка уриш. Чунтиролдимми гап нимада?\nУкеметдагилар океаннинг нарёғидан келадиган ёки олинадиган “кўки”ни ўйлаб ухлайдилар, туш кўрадилар, уйғонадилар ва ҳаракат қиладилар. Гуличка ва Лоличканинг ҳам саждагоҳи шу! Уларнинг “соя”лари ҳам шундай, ўхшамаса учрамас!\nМеханизм эса жуда оддий. Аввало битта тадбир ўйлаб топасиз. Масалан, “Қамоқдагиларнинг ҳақларини ҳимоя қиламан”. Бўлмади. Сийқаси чиқиб кетди. Неча марта ишлатиб отдингиз буни. “Миршабларни инсон ҳуқуқларини ҳурмат қилишга ўргатаман”. Бўлмади. Укемет бу сигирни соғиб қаймоғини ҳам ялаб юборди. “Укуметни ағдараман”… Во! Топилди. Долзабр! Международний класс!\nЛекин “кўки”ни қуртдай санаб беришмайди. Арабча ўйнашга тўғри келади. “Тинг-тинг, тинг” ..чапга бир, ўнгга бир… салламно-салламно… “Ҳабиби, оҳ, ҳабиби!” Худди олдингисга ўхшатиб маҳорат билан ижро этасиз.\nБугунгача эсимиздан чиқмайди: “Калинка, калинка мая”ни қандай боплардингиз? Кейин “Шиқидим, шиқидим, янар, дўнар, ажайибсан”га рақсни ҳам михлаб ташлагандингиз. Энди “Ҳабиби, оҳ, ҳабиби!” ни ҳам думба ўйини билан мақомига етказсангиз, бас!\nСиёсат-думба ўйини… Бу ишда ҳамма олдиндагини итаради. Аммо олдиндаги ҳаммадан айёр. Айёр бўлмаса олдинга ўтадими? У орқадагиларни итаради. Хуллас, итара-итар, лекин натижа ҳолваитар. Ҳамма хурсанд. “Ҳабиби, оҳ, ҳабиби!”\nХуллас, аввал тадбирни топасиз. Топдингиз. Баландпарвоз бўлиши керак. Кейин унга ном қўясиз. Бу энди осмон эмас, юлдузга яқин ном бўлсин. Ўшанда “Барак”нинг бир қисмини беришади. Уни учга бўласиз. Ўнг чўнтак, чап чўнтак ва атрофингиздаги анқовлар. Ҳар битта анқовга яна бештадан анқов топишни айтасиз. Уларга икки бармоқнинг ўртасидан кўринадиган “бешмармоқ” етарли.\n“Бешмармоқ” дегани бешта хўрозқанд:\n3.Бепул турар жой\nОхиргиси ихтиёрий. Уни истайдиганлар чиқиб қолса меҳмонхонага таклиф қилиб, сийлайсиз.\nАтрофингиздаги ўз анқовларингиз ура-урачи бўлсин, уларнинг тагини доим кўкидан ёқилган гулхан билан қиздириб туринг, бўлмаса овозларини йўқотадилар, гўнг, йўғ-е, гунг бўлиб қоладилар. Шундай қилсангиз, тамом ҳамма ёқ ватаванг. Ҳа, айтганча, тадбирга у ёқ- бу ёқдан оти отникидай бўлган бир иккитасини ҳам чақирасиз. Шунақалар кўп. Улар ҳам сиздан ейди, ҳам бошқа ёқдан. Ҳам иш қилади, ҳам ғиш (т).\nШундан кейин бу тадбирни бошқа жойларга ҳам сотасиз. Бу вақт олади. Аммо “Барак” эмаклаб келаверади. Икки йилга борар-бормас мисингиз чиқа бошлайди. Бу пайт атрофга яхшилаб қаранг. Маска кийиш керакми, галстуй тақиш керакми, соқолли бўлиш керакми ёки бесоқоллик афзалми, аниқлаб олинг. Анқовлар нима ҳақда кўп гапирмоқда ва нимага кўпроқ ишонмоқда. Темирни иссиғида ўша жойга босинг, яна ютиб кетасиз, каттароғини. Ишончини арзонга сотволиб, қимматга пулланг. Сиёсий савдогарликнинг олтин қоидаси бу.\nШу ишни уддалай олсангиз сиз савдогар-сиёсатчи, ҳамма сизга ишонади, ҳамма сизни гапиради. Сизни сўкканлар ҳам бўлади. Бўлмаса ўзингиз ўзингизни сўкинг. Қанча кўп сўкилсангиз шунча яхши.. Ҳатто “Барак” ҳам сўкилганнинг ёнида, унга “таважжу” қилади. Сизга зотан шу керак эмасми?\nЭсингиздан чиқдими, сайловда бир пачка чой бериб овоз сотиб олишарди? Сиз ундан ҳам арзонга олдингиз. Қандингизни ураверинг, тишингиз синмасин, пака сотилувчилар бор экан, сотиб олаверинг! Сиз ахир сиёсатчи-лидер, шундан кун кўрасиз, бошқа келадиган “тешик” йўқ. Бошқаларга ҳам бошқа келадиган “тешик” бўлмагани учун “бешмармоқ”қа қараб ҳаракат қиладилар.\nХуллас, ҳаракатда “Баракат”…


Кувайтда парламент сайловларида мухолифат вакиллари мандатларнинг қарийб ярмига эга бўлди\n16:52 / 27.11.2016 2565\nКувайтда шанба куни ўтказилган муддатидан олдинги парламент сайловлари якунларига кўра, мухолифат вакиллари ўринларнинг деярли ярмига эгалик қиладиган бўлди. Бу ҳақда Франс Пресс агентлиги ҳукумат тарқатган маълумотларга асосланиб хабар берган.\nМуддатидан олдин сайлов ўтказиш Кувайт амири Сабоҳ ал-Аҳмад ал-Жобир ас Сабоҳ томонидан мамлакат парламентини тарқатиб юбориш тўғрисида қарор қабул қилингач, белгиланган. Экспертлар депутатлар ва мамлакат вазирлар маҳкамаси ўртасидаги можарони тушунтиришган.\n50 депутатлик ўрни учун 293 номзод кураш олиб борди. Мухолифатчилар ва уларнинг иттифоқчилари 24 мандатга эга бўлган.\nАгентликнинг қайд этишича, мухолифат кўрсатган номзодлар қаторида "Биродар мусулмонлар" ташкилоти билан алоқадор сиёсатчилар, шунингдек, миллатчилар ва либераллар бор.\nМаълумот учун, Кувайтда сиёсий партиялар фаолияти тақиқланган. Қонунга кўра, барча депутатлар бир мандатли округларда сайланишади.\nАввалги парламент депутатларининг ярми янги таркибга кирмаган. Сайловда иштирок этган 14 нафар аёл номзоддан фақат бири депутат бўлган. Шиалар сони 9 нафардан 6 нафарга тушган.\nКувайт компанияси Ўзбекистон фуқароларини ишга олиш имкониятини кўриб чиқмоқда\nХоккей бўйича Кувайт ўсмирлар жамоаси 219 та шайба ўтказиб юборди. Аммо уни ҳамма яхши кўриб қолди\nКувайтда дунёдаги энг узун автомобиль кўприги қуриш режалаштирилмоқда


БЕМОРЛАР ЎЗ УЙИДА ОВОЗ БЕРДИ - Ўзбекистон овози газетаси\n«Ўзбекистон Республикаси Президенти сайлови тўғрисида»ги қонуннинг 31-моддасида белгиланганидек, айрим сайловчилар саломатлигининг яхши эмаслиги ёки бошқа сабабларга кўра, овоз бериш биносига кела олмаган ҳолларда, участка сайлов комиссияси уларнинг илтимосига биноан комиссия аъзоларига овоз беришни ана шу сайловчилар турган жойда ташкил этишни топширади.\nЎзбекистон Республикаси Президенти сайлови пойтахтимиздаги 170-сайлов участкасида ҳам уюшқоқлик билан ўтказилди. Участка сайлов комиссиялари аъзолари кузатувчилар ҳамроҳлигида сайлов участкасига кела олмайдиган сайловчиларнинг уйларига махсус кўчма қути ва бюллетенларни олиб борди.\nМиробод тумани, Нукус кўчаси, 77-а уйда истиқомат қилувчи бир неча фахрийлар ҳам бу жараёнда иштирок этди.\n— Президентликка номзодларнинг таржимаи ҳоли ва дастури билан яхши танишман, — дейди меҳнат фахрийси Муҳаррам Ғоипова. — Ўзим учун муносиб деб билган номзодни танлаб, унинг учун овоз бердим. Биз кексаларни ўйлаб, мана шундай имконият яратилганидан жуда мамнунман.\nМаҳаллада истиқомат қилувчи Евгений Понякин ҳам ўз уйида овоз берди.\n— Кейинги пайтда соғлиғим ёмонлашиб, юра олмай қолдим, — дейди у. — Шу сабабли сайлов участкасига бора олмадим. Уйда овоз бериш истагим борлигини айтдим. Маҳалламиз фаоллари, сайлов участкаси аъзолари бир неча марта келиб, бўлаётган жараёнлар билан таништиришди. Телевидение орқали номзодларнинг дастури ҳақида маълумотга эга бўлдим. Улар орасидан маъқул кўрганимни танлаб, овоз бердим.


Мурсийнинг умрбод қамоқ жазоси бекор қилинди - BBC O'zbek\nМурсийнинг умрбод қамоқ жазоси бекор қилинди\nМисрнинг Кассация маҳкамаси қудратдан ағдарилган президент Муҳаммад Мурсийнинг бир умрлик қамоқ жазосини бекор қилган.\nЎтган ҳафта 65 ёшли собиқ президентга белгиланган ўлим жазоси ҳам бекор қилинган эди.\nМуҳаммад Мурсийга умрбод қамоқ жазоси "хорижий ташкилотлар билан бирга террорчилик амалларини содир этиш"да айбдор деб топилгани учун чиқарилган эди.\n2011 йилдаги оммавий норозиликлар пайти қамоқхонадан кўп сондаги тутқунларнинг қочиб чиққани билан боғлиқ маҳкама иши Мурсийга ўлим жазоси белгилаган эди.\nКассация маҳкамаси ушбу жиноят ишларини қайта кўриб чиқиш ҳақида қарор қабул қилган.\nБундан ташқари Муҳаммад Мурсийга бошқа айбловлар қўйилган ва ўша ишлар бўйича у қамоқ муддатини ўташи лозим деб топилган.\nМисрнинг демократик сайловларда сайланган илк президенти Муҳаммад Мурсий 2013 йили ҳарбийлар уюштирган давлат тўнтариши натижасида ҳокимиятдан ағдарилган, унинг партияси "Мусулмон биродарлар" яна Мисрда тақиқланган, исломий фирқанинг минглаб тарафдорлари узоқ йиллик қамоқ жазоларига ҳукм этилган.


Халқаро хабарлар, 06 феврал 2006\n29 январ 2020, Тошкент вақти: 04:06\nМуҳаммад пайғамбар ҳажв қилинган суратларга қарши мусулмон дунëси бўйлаб бораëтган норозиликлар бугун ҳам давом этди.\nАфғонистоннинг Лағман вилоятида намойишчилар ва полиция ўртасида тўқнашув юз берди ва оқибатда бир намойишчи полиция отган ўқдан нобуд бўлди.\nПойтахт Кобулда эса¸ норозилар Дания¸ Британия ва Франция¸ шунингдек БМТ бош идорасини тошбўрон қилдилар.\nИроқнинг Кут шаҳридаги намойишчилар¸ карикатураларни босган газеталар мансуб Европа давлатлари билан дипломатик ва иқтисодий алоқаларни кескинлаштиришни талаб қилдилар.\n“Эй¸Оллоҳнинг расули¸ сенинг хизматингдаман”¸ - деб ҳайқиришди намойишчилар.\nЭрондаги намойишчилар эса¸ Европа Иттифоқига раислик қилаëтган Австрия элчихонасини қуршовга олиб¸ унга тош ва қўлбола бомбалар билан ҳужум қилишди.\nИндонезиянинг Сурабая шаҳрида полиция намойишчиларнинг Дания элчихонасини вайрон қилишига йўл қўймади.\nЖаҳон мусулмонларини жунбушга солаëтган пайғамбар карикатуралари илк бор Даниядаги “Йилландс Постен” газетасида чоп этилди ва кўп ўтмай аксар Европа нашларини уларни кўчириб босди.\nТожикистон ички ишлар вазири Ҳумдин Шарипов ва АҚШ нинг Тожикистондаги элчиси бугун одам савдоси ҳолларини текширувчи махсус марказни очдилар.\nМарказ АҚШ маблағи ҳисобига иш бошлади.\nДушанбедаги Америка элчихонаси тарқатган баëнотда айтилишича¸ Ички ишлар вазирлигига қарашли ушбу марказ энг янги компютер технологияси билан таъминланган. Шунингдек¸ 250 минг долларлик лойиҳа доирасида элчихона мазкур марказга 12 та транспорт воситаси ҳам совға қилган.\nАҚШ элчиси Ричард Ҳоагленд Тожикистон ҳукуматининг одам савдосига қарши кураш уринишларини юқори баҳолади.\n“Кейинги икки йил давомида¸ Тожикистон одам савдоси муаммосига қарши жуда кўп иш қилди. Одам савдосига қарши қонун қабул қилинди¸ бу жиноятга қарши курашувчи махсус полиция гуруҳлари ташкил этилди¸ шунингдек турли идоралар фаолиятини мувофиқлаштирувчи юқори даражали махсус кўмита тузилди”¸ - деди АҚШ элчиси.\nТахминларга кўра¸ ҳар йили юзлаб тожикистонликлар жиноий тўдаларнинг савдо объектига айланмоқда. Аксари 24 ëшга етмаган бу қурбонлар қўшни давлатлар¸ қолаверса Россия¸ Туркия ва Форс кўрфазига олиб келиниб¸ турли ишлар¸ хусусан фоҳишаликка мажбурланмоқда.\nЖаҳон соғлиқни сақлаш ташкилотига кўра¸ Ироқ Курдистонида етти кишининг парранда грипига чалингани тахмин этилмоқда.\nАйтилишича¸ тахмин қилинаëтганлардан олинган қон текшириш учун Қоҳирадаги лабороторияга жўнатилган.\nЯқинда мазкур минтақада 15 яшар қиз парранда грипидан нобуд бўлди ва касалликнинг ушбу минтақага ëйилиши ҳақидаги хавотирларни кучайтириб юборди.\nҲозирга қадар жаҳон бўйлаб 80 дан ошиқ одам ушбу касалликдан нобуд бўлди.\nФранцияда ўтказилган дунëдаги биринчи юз трансплантацияси муваффақиятли¸ деб эълон қилинди.\nНоябр ойида юзида мураккаб операция ўтказилган Изабел Динуар (суратда)¸ бугун илк бор жамоатчиликка кўриниш берди ва жарроҳларга янги ҳаëт бошлашга имкон берганлари учун миннатдорлик билдирди.\nКўриниши соғлом бўлган 38 яшар Изабел¸ гапиришга қийнала туриб¸ шуларни айтди.\n"Операциядан кейин¸ менинг юзим ҳам бошқа одамларникига ўхшади. Мен ҳам энди оғзимни оча оламан¸ овқат ейман¸ лабим¸ бурним ва оғзим борлигини ҳис қиламан".\nЎтган йил май ойида Изабелнинг юзини ит ғажиб ташлаганидан кейин¸ жарроҳлар унга бошқа одам юзини ўтказиш амалиëтини амалга оширдилар. 15 соат давом этган операция мобайнида мия хуружидан ўлган бошқа аëл ҳужайра тўқималари¸ мускул¸ артерия ва вена қон томирларидан фойдаланган жарроҳлар¸ Изабелнинг янги юзини яратишган эди.\nРасмий Теҳрон баëнотлари билан айни кунда Афинада қилган нутқида Россия ташқи ишлар вазири Сергей Лавров¸ ядровий дастур муносабати билан Эронга таҳдид қилишни тўхтатишга чақирди.\nКеча АҚШ Мудофаа вазири Доналд Рамсфелд¸ Вашингтон Эрон ядровий дастурини тўхтатиш борасида ҳарбий куч қўллашдан ҳам қайтмаслигини эълон қилди ва Лавров баëноти ана шу таҳдидга билдирилган муносабат деб қаралмоқда.\nМюнхенда бўлиб ўтган хавфсизлик анжуманида Рамсфелд¸ Эронни Ҳезбуллоҳ ва Ҳамас каби террор ташкилотларининг бош ҳомийси деб атади ва террористик режимнинг ядро қуролига эга бўлишига йўл қўймаслик учун¸ АҚШ Эронга қарши ҳарбий куч қўллаш имконини ҳам мустасно қилмаслигини билдирди.\nКеча тунда Фаластин гуруҳлари Исроил ҳудудларига миномëтлардан ҳужум қилди.\nБугун шунга жавоб тариқасида Исроил артиллерияси Ғазо секторини ўққа тутди.\nЯкшанба куни Исроил авиацияси уюштирган ҳужумлар оқибатида Исломий Жиҳод гуруҳи аъзоси деб қаралаëтган икки фаластинлик нобуд бўлди.\nАйни пайтда¸ бугун Ҳамас ташкилоти раҳбари Муса Абу Марзук¸ ўз гуруҳи Исроил давлатини тан олмаслиги¸ аммо Фаластин мухторияти ҳозирга қадар яҳудий давлати билан тузган келишувларни ҳурмат қилишини яна такрорлади.\nИсроил ташқи ишлар вазирининг бугун Вашингтонга бошланаëтган сафари давомида ўтган ой Фаластинда ўтказилган парламент сайловларида Ҳамас ғалаба қозонганидан сўнг юзага келган вазиятнинг муҳокама этилиши кутилмоқда.\nЛиван пойтахти Байрутда ўтказилган намойиш иштирокчилари Европа газеталарида Муҳаммад Пайғамбар (САВ) тасвирланган карикатуралар чоп этилганига норозилик ўлароқ, Дания элчихонаси жойлашган бинони ёқиб юборишди.\nЛиван хавфсизлик кучалри намойишчилар бинога яқинлашишининг олдини олиш мақсадида ҳавога ўқ узиб, намойишчиларга қарата юқори босимда сув сепди.\nНамойишчилар полицияга қарата тошлар отиб, бир нечта машинага ўт қўйди ҳамда Байрутнинг насронийлар яшайдиган ҳудудлардан тўс-тўполон билан ўтиб кетди. Намойишда камида 18 киши жароҳатлангани хабар қилинмоқда.\nШанба куни Сурия пойтахти Дамашқда ўтказилган норозилик намойишларида Дания ва Норвегия элчихоналарига ўт қўйилган эди.\nСуриянинг олий руҳонийси Муфтий Шайх Аҳмад Бадруддин Ҳассун зўравонликлар хусусида афсус билдирди.\nАйни пайтда Европа етакчилари мусулмон дунёсида рўй бераётган зўравонликларни қоралади.\nГерманиянинг Дрезден шаҳрида Германия, Финляндия, Италия, Латвия, Австрия, Португалия ва Венгрия президентларининг учрашуви бўлиб ўтмоқда.\nУчрашувда сўз олган Германия президенти Ҳорст Коҳлер сўз эркинлиги демократик жамиятнинг муҳим жиҳати эканини таъкидлаш билан биргаликда, бу сўз эркинлиги масъулиятсизликсиз ишлатилмаслигидан огоҳлантирди.\nГермания расмийси, ўзгаларнинг диний қарашларини ҳурмат қилиш ҳам демократик жамиятнинг муҳим жиҳати эканини эслатиб қўйди.\nМюнхенда бўлиб ўтаётган халқаро хавфсизлик масалаларига бағишланган анжуманда сўз олган Россия мудофаа вазири Сергей Иванов халқаро террорга қарши БМТ доирасида халқаро кучлар фронтини ташкил этиш зарурати мавжудлигини айтди.\nИванов бундай тузилма террорчилар ва уларнинг иттифоқчиларига ҳаракат қила олиш имконини берадиган халқаро ва махалий қонунчиликдаги нуқсонларни баратарф қилиш борасида халқаро ҳамжамият ва алоҳида давлатларга босим ўтказиши лозимлигини гапирди.\nРоссия расмийси шунингдек, БМТ террор таҳдидларига баҳо беришда икки юзламачилик сиёсати қўлланишига барҳам бериши лозимлигини таъкидлади.\nИроқдаги халқаро кучларга нисбатан амалга оширилаётган ҳужумлар террор ҳаракати деб баҳоланаётган бир пайтда, Россияда шунга ўхшаш ҳужумлар кўпинча Чечен халқининг озодлик ва мустақиллик йўлидаги кураши этиб тақдим этилади, деди Иванов.\nРоссия мудофаа вазири Сергей Иванов Эрон масаласи бўйича дипломатик уринишларни давом эттиришга чақирди.\nМюнхендаги хавфсизлик масалаларига бағишланган конференцияда қилган чиқишида Иванов халқаро атом энергияси агентлиги инспекторларининг Эрондан чиқариб юборилиши, “жуда ёмон сигнал” бўлиши мумкинлигидан огоҳлантирди.\nРоссия мудофаа вазири бу сўзларни Эрон ташқи ишлар вазири Теҳроннинг агентлик билан ҳамкорликни тўхтатиши ҳақида баёнот берганидан кейин айтди.\nЭрон ташқи ишлар вазири Манучеҳр Моттакий Теҳрон БМТ қошидаги Халқаро атом энергияси агентлиги билан ҳамкорликни тўхтатиши ҳақида баёнот берди.\nМазкур баёнот Эрон уранни бойитиш ишларини вақтинчалик тўхтатишдан воз кечиши ва халқаро атом энергияси агентлиги инспекторларини Эрондаги ядровий иншоотларга қўйилмаслигини англатади.\nМотакийнинг баёноти атом агентлигининг бошқарув кенгаши Эрон масаласини БМТ Хавфсизлик кенгаши муҳокамасига қарор қилганидан кейин берилди. Кенгаш агентликнинг 6 март куни бўлиб ўтадиган учрашувигача бошқа чораларни кўрмасликка қарор қилди.\nШунингдек, бугун Эрон ташқи ишлар вазирлиги матбуот котиби Ҳамид Ризо Осифий Теҳрон ўз уранини Россия ҳудудида бойитиш таклифи бўйича Москва билан янги музокаралар ўтказажагини билдирди.\nАйни пайтда, АҚШ Президенти Жорж Буш халқаро атом энергияси агентлигининг Эрон масаласини Хавфсизлик кенгашига оширишга овоз бергани жаҳон ҳамжамияти Теҳронга ядровий қурол ишлаб чиқаришга руҳсат бермаслиги борасида муждани юборишини айтди.\nАҚШ Давлат котиби Кондолиза Райс эса, Эрон Халқаро атом энергияси агентлиги юбораётган муждани эътиборга олишига умид билдирди.\nХалқаро атом энергияси агентлиги бошқарув кенгаши Эрон бйўича овоз берганидан кейин Эрон президенти Маҳмуд Ахмадийнажод уранни бойитиш ишларини бошлаш ҳақида фармон берди.\nИсроил ҳукумати Фаластинга солиқдан тушадиган даромаддан миллионлаб АҚШ доллари миқдоридаги тўловларни қайта тиклашини маълум қилди.\n25 январдаги парламент сайловларида Ҳамас гуруҳи ғолиб чиққанидан кейин Исроил Фаластинга ҳар ой тўланадиган солиқ тушумларини музлатиб қўйган эди.\nУй жой ва қурилиш вазири Зеев Боим 55 миллион АҚШ доллари Ҳамас ҳали Фалаатин ҳукумати таркибида эмаслиги боис тўланаётганини айтди. Бироқ, дея огоҳлантирди Исроил расмийси, “агар ва қачонки, Ҳамас ҳукумат таркибига кирса”, ва гуруҳ Исролни йўқ қилиш мақсадларидан воз кечмаса, бу тўловлар тўхтатилади.\nҲамас янги ҳукуматни яқин ҳафталар ичида тузишга умид қилмоқда.\nМавжуд тинчлик келишувига кўра, Исроил ҳар ой божхона тўловларидан олинадиган даромаддан миллионлаб АҚШ долларини Фаластинга ўтказиб туради.\nАйни пайтда, Фаластин бош прокурори Аҳмад ал-Меғанийнинг маъулм қилишича, ўтказилган тергов натижаларига кўра, Фаластиннинг юқори лавозимли мулозимлари ҳукуматга тегишли 700 миллион АҚШ долларини ўзлаштирган.\nАл-Меғаний мазкур иш бўйича 25 киши ҳибсга олингани ва Фаластин ҳудудини тарк этган 10 кишини халқаро қидирувга берганини айтди. Прокурор гумон қилинаётганларнинг номларини ошокр этмади.\nИсроил ҳарбийлари Ғазода уюштирган ҳужум натижасида уч нафар фаластинлик ҳалок бўлди ва сакиз киши жароҳатланди.\nХабар қилинишича ҳалок бўлганлар Ал-Ақса мазлумлари гуруҳи аъзолари бўлган. Ал-Ақса президент Маҳмуд Аббос етакчилигидаги Фатаҳ ҳаракатининг ҳарбий қаноти ҳисобланади.\nИсроил расмийларига кўра, ҳужум нишони Ал-Ақса фойдаланаётганлиги айтилаётган Фатаҳ ҳаракатига тегишли бино бўлган. Исроилнинг учта ракетаси бинони тўла вайрон қилган. Воеа жойида кетишга уринган машинага қарата ҳам иккита ракета отилган.\nИсроитл ҳужумидан кейин баёнот берган Ҳамас гуруҳи фаластинликларнинг ўзини ўзи ҳимоя қилиш ҳуқуқи борлигини айтди.\nАйни пайтда, Исролнинг Петаҳ Тиква шаҳарчасида бир фаластинлик олти кишини пичоқлаганни хабар қилинмоқда. Мирковаьобусда рўй берган воқеада бир аёл ҳалок бўлгани айтилмоқда.\nЖароҳатланганларнинг яна бири оғир аҳволда касалхонага олиб келинган.\nГермания ҳукумати ва мамалкатдаги мусулмон ташкилотлар етакчилари Ироқда гаровга олинган икки немис инженерини озод этишга чақирди.\nГермания ташқи ишлар вазири Франк-Вальтер Шатйнмайер немис радиосига берган интервьюсида ҳукуамт гаровгирлар билан алоқага чиқа олмаётганни маълум қилди.\nГермания Ислом Кенгашининг раҳбари Али Қизилқая “Билд ам зонтаг” журналига берган суҳбатида одам ўғрилари Исломга бўлган ишончга путур етказаётганларини айтди.\nГаровгирлар Германия Ироқ билан алоқаларни узмаса икки немис инжинерини ўлдириш билан таҳдид қилмоқда. Немис фуқароалри 24 январ куни ўғирлаб кетилган эди.\nАйни пайтда, Ироқдаги АҚШ ҳарбийлари 50 нафар ироқлик махбусларни озод қилганини маълум қилди.\nЧеченистонда жанггари деб айтилаётган гуруҳ Россия ҳарбий колоннасига ҳужум уюштирди. Воқеада россиялик бир аскар жароҳатланди.\nХабарларга кўра, шанба кечқурун Аргун шаҳрчаси яқинидаги йўлдан ўтиб кетаётган бешта юк машинасидан иборат колоннага қарата енгил машинадан ҳужум қилинган.\nАйни пайтда, шанба куни жанггариларга ёрдам берганликда гумон қилинган икки чечен милиционери ҳибсга олинди.\nПокистонда автобусда бомба портлаши оқибатида 12 киши ҳалок бўлгани ва 13 киши яралангани хабар қилинмоқда. Воқеа мамалкат жануби-ғарбидаги Балучистон вилоятида рўй берган.\nИчки ишлар вазири Афтаб Шерпао автобус қўшни Пунжаб вилоятига кетаётганини ва унда 50 йўловчи бўлганини маълум қилди.


26 феврал 2021, Тошкент вақти: 05:38\nТадбиркор Умар Ражабов\nЖиноят ишлари бўйича Самарқанд шаҳар суди "Умар" ва "Афросиёб Хосият Бегим макони" ширкатлари раҳбари, 56 яшар Умар Ражабовни 11 йилга ва яна 4 кишини 10 йилгача муддатларга озодликдан маҳрум қилди.\nРажабов ва унинг жиноятига шериклар сифатида судланганлар шаҳарнинг ЮНЕСКО ҳимоясидаги ҳудудида кўп қаватли уй қуриб сотганликда айбдор, деб топилди.\nРажабов "вилоят ҳокими илтимосига кўра" ўз маблағини Ислом Каримов қабри атрофини обод қилишга мажбурланганини" Озодликка 2018 йили иддао қилган эди.\n4 сентябрь куни шаҳар суди судьяси Зарифа Аҳмедова ўқиган ҳукм мазмуни ҳақида Ражабовнинг судда қатнашган яқинлари Озодликка маълум қилди.\nРажабов, унинг ўғли ва яна 3 киши уюшган жиноятчиликда айбли деб топилди.\n4 сентябрь кунги судда қатнашган Ражабовнинг яқинларига кўра, у Жиноят кодексининг бир қатор моддаларида назарда тутилган жиноятлар: фирибгарликда, савдо ёки хизмат кўрсатиш қоидаларини бузишда, ҳужжатлар, штамплар, муҳрлар, бланкалар тайёрлаш, уларни қалбакилаштириш, сотиш ёки улардан фойдаланишда, жиноий фаолиятдан олинган даромадларни легаллаштиришда айбдор деб топилган.\n(168-модда 4-қисми “а”, “в” бандлари; 189-модда 1-қисми; 228-модда 2-қисми “а”, “б” бандлари ва 243-модда)\nШунингдек, айни маҳкамада Руслан Ражабов (Умар Ражабовнинг ўғли), Шавкат Облоқулов, Миралам Одилов ва Файзулло Файзиевлар ҳам суд ҳукми билан айбли деб топилиб, 7 йилдан 9 йилгача бўлган муддатга озодликдан маҳрум қилинди.\nРажабов ва унинг шериклари жорий йилнинг 11 февралида Самарқанд вилоят прокуратураси томонидан эҳтиёт чораси сифатида қамоққа олинган эди.\nОзодликка маълум бўлишича¸ Умар Ражабов ва унинг шериклари устидан Самарқанд шахри ва Жума шахридаги “низоли” қурилишлар эпизоди бўйича яна икки маҳкама белгиланган.\nЮНЕСКО ҳимоясидаги ҳудуддаги қурилиш\nОзодлик суҳбатлашган Самарқанд шаҳар ҳокимлиги капитал қурилиш бўлими мулозимига кўра¸ ЮНЕСКО ҳимоясида бўлган ҳудуд таркибидаги Мироншоҳ кўчасида 7 қаватли уйни ҳиссадорлар пули эвазига қурган Умар Ражабов ва яна 3 тадбиркорга нисбатан чиқарилган ҳукмга ҳиссадорлар шикояти асос бўлган:\n"Жиноят ишини Самарқанд вилоят прокуратураси уй учун пул тўлаган ва уй бузилганидан кейин пулини қайтариб ола олмаган пайшчиклар шикояти асосида очган эди".\nСудда қатнашган журналист Каримберди Тўрамуроднинг айтишича¸ маҳкама жараëнида бирорта ҳиссадор Умар Ражабовга даъвогар бўлмаган. Унинг фикрича, Ражабов устидан ноадекват ҳукм чиқарилган:\n- Умар ака қурилиш қоидаларини балки бузгандир¸ аммо бунинг учун 11 йил берилмайдику?! Миллиардлаб доллар ўмарганларга беш йил беришмоқда. Шу жиҳатдан Умар ака устидан чиқарилган ҳукм адолатли бўлмади.\nКаримберди Тўрамурод билан суҳбат\nҚурилиб бузилган уй можароси\nСамарқанд шаҳар ҳокимлиги капитал қурилиш бўлими мулозими қурилиб, бузилган ва икки йилдан бери давом этаëтган уй можароси мазмунини айтиб берди:\n"Умар акага Самарқанд шаҳрининг аввалги ҳокими Воҳид Санақулович Раҳимов томонидан имзо чекилган (Раҳимов 2017 йилнинг августида ишдан олинган) қарор билан Мироншоҳ кўчасида 2 қаватли савдо маркази қуришга рухсат берилган. Аммо Умар Ражабов бу ҳудудда 7 қаватли уй қуришни бошлаган. 2018 йилнинг 23 июнида Самарқанд шаҳрининг ҳозирги ҳокими Фурқат Раҳимов қарорига асосан бинони бузиш ишлари бошлангач, бинодаги уйлар учун аввалдан буюртма қилиб, ҳақ тўлаб қўйган мижозлар пулларни қайтаришни талаб қила бошлашди".\nМулозим таъкидига кўра¸ тадбиркорга оид низоли иморатнинг Самарқанд тарихий қисмида жойлашгани вазиятнинг оғир томонидир:\n"Уй жарликда жойлашган ва шаҳарнинг горизонтал қиëфасига визуал зарар бермайди. Ҳудуд тарихий қисм ичида бўлмаганда бино амнистия қилинарди. Лекин ЮНЕСКО ҳимоясида бўлган ҳудудда қурилгани учун бу уйнинг бузилиши ҳақида узил-кесил қарор қабул қилинган. Барча эътироз уй қурилишини амалга оширган тадбиркор Умар Ражабовга қаратилиши зарурлиги ҳокимият тарафидан пайшчикларга билдирилди. Уй бузилишини шахсан Бош вазир назорат қилмоқда".\nМаданият вазирининг огоҳлантируви\n2018 йилнинг 25 июлида Тошкентда бўлиб ўтган матбуот анжуманида Озодлик саволига жавоб берган Маданият вазири Бахтиëр Сайфуллаев Самарқанднинг ЮНЕСКО ҳимоясидаги ҳудудида уч қаватдан баланд қурилган барча бинолар бузилишини билдирган эди.\nВазир ўшанда¸ самарқандлик тадбиркор Умар Ражабов қурган 7 қаватли "уй бузилади ва бу қадимий ҳудудда ўзбошимча уй қурмоқчи бўлган бошқа тадбиркорлар учун сабоқ бўлади" деган эди.\nБор-будидан айрилган тадбиркор 11 йил қамоқда ўтиради\nҲозир ҳибсда қолаëтган тадбиркор Умар Ражабов 2018 йилнинг 2 август кунги Озодлик билан суҳбатда¸ мутлақ банкрот бўлгани ва саломатлигидан ажраганлигидан шикоят қилган эди:\n- Пичоқ бориб бўғзимга қадалди. Бир ой ичида миллиардларимдан ҳам, соғлигимдан ҳам айрилдим. Мироншоҳ кўчасидаги етти қаватли уй қурилиши учун собиқ ҳоким Туроб Жўраев "илтимос" қилган баъзи хизматларни бажариб бераман, деб миллиардларим кетди. Майли, мен фақат қисман изн олиб уй қургандирман. Лекин Самарқанд қадимий ҳудудида кўп қаватли бино қурган бошқа мулозимларга оид иморатларни нега бузишмайди? Қонун калтаги нега фақат менинг бошимда синади? Пора бериб, уй қурган меникидан ҳам баланд биноларга биров тегмаяпти-ю, мен қурган уйларни бузишга ёпишишди. Ваҳоланки, қадимий ҳудудда уй қурган, меникидан баланд қилиб қурган қурилиш фирмалари раҳбарлари орқасида қайси амалдорлар турганини ҳам яхши биламан.\nВазирлик ва ҳокимият қурилишдан бехабар бўлганми?\nБузилган уйдан квартира сотиб олган ўнлаб самарқандликдан бири Мавлуда Каримова Озодлик билан суҳбатда: "Нега маданият вазирлиги ва шаҳар ҳокимияти етти қаватли уй қурилиб бўлгунча индамай турди¸ уй ҳавозалари кўтарилган пайтда уларнинг кўзи қаерда эди? - дея савол берди.\nОзодлик мухбирининг айни маънодаги саволига жавоб берган Маданият вазири Бахтиëр Сайфуллаев "Тадбиркорлар бизнинг "бдительность"имизни (ҳушëрлигимизни - таҳр) ухлатиб қўйди" дея жавоб қилган эди.\nВазир айтмоқчи "бдительности ухлаган" пайтда ҳали битмаган бинодаги квартираларни 26 оила сотиб олган эди.\nУлар бу квартираларнинг ҳар квадрат метрига 3 миллиондан 6 миллион сўмгача пул тўлаган.\nОзодлик суҳбатлашган Самарқанд шаҳар ҳокимлиги ҳуқуқшуносига кўра¸ бу ҳиссадорларнинг пулини "Афросиёб Хосият Бегим макони" ширкати қайтаришга мажбурдир.\nҲозир ҳибсда қолаëтган тадбиркор Умар Ражабов 2018 йилнинг 2 август кунги Озодлик билан суҳбатда¸ Ислом Каримов қабрини текин обод қилишга мажбурланганидан шикоят қилган эди.\n- Собиқ ҳоким Туроб Жўраев "илтимос"ига кўра Самарқанд шаҳрида Президент қабулхонаси қуриб бердим. Каримов мақбараси ëнида чойхона қуриб бердим. Ер ости йўли қуриб бердим. Бу ишларни мендан "илтимос" қилишди. Бу илтимоснинг мажбурият эканлигини билиб туриб бажардим. Бир тийин олмасдан! Ўз кучим билан! Албатта, бу ишларни "бажарганлари" учун давлат бюджетидан кимлардир қанчалар маблағни ишлатилди, деб "ишлатиб" юборгандир, у ёғи менинг ишим эмас. Фақат шуни айтишим лозимки, бу ишларга миллионлаб пулим кетди. Энди мана бор-будимдан айрилиб устимдан жиноий иш очилди¸ - деган эди Умар Ражабов.


Энди яйловлар ҳам эътиборда\nЙил сўнггигача минтақада яйловлар майдони 742 минг гектарга ёки 21 фоизга ортади\nТуркистон вилояти ҳудудидаги яйловларни давлат тасарруфига қайтаришнинг 5 йўналишли лойиҳаси\nтайёрланди. Вилоят ҳокимининг топшириғига кўра, яйлов етишмайдиган 152та аҳоли манзилида бу ишларга устуворлик берилади. Буни минтақа раҳбари Ўмирзақ Шўкеев девон мажлисида маълум қилди.\nТадбирда вилоят ер муносабатлари бошқармаси раҳбари Самат Рамазанов ер соҳасига оид берилган топшириқлар ижроси ҳақида ахборот берди. Тасдиқланган режага мувофиқ, жорий йилнинг биринчи ярмида 66,4 минг гектар, 2-ярмида 63,2 минг.га, жами 130 минг гектарга яқин яйлов майдонларини аҳоли эҳтиёжига бериш режалаштирилган. Натижада йил охиригача бундай ерлар майдони 742 минг гектарга етади. Жами Туркистон вилоятида 3 млн. 200 минг гектар яйловбоп ер мавжуд. Улар қишлоқ округлари ҳокимлари тасарруфига берилади. Фуқароларнинг бошқа эҳтиёжлари учун зарур ер маҳаллий жамоат назорати уюшмаларининг розилиги билан берилади. Ушбу йўналишдаги тадбирлар вилоят раҳбарининг доимий назоратида бўлади.\nВилоят ҳокими Ўмирзақ Шўкеев раислигида ўтган мажлисда Туркистон шаҳри ҳудудини кўкаламзорлаштириш юзасидан амалга оширилган ишларга масъул бошқарма раҳбарлари ахборот беришди. Шаҳарни кўкаламзорлаштириш учун масъул 32 шўъбанинг ҳар бири 10 минггача дарахт кўчатлари ўтқазади ва сув тизимини ўрнатади. Ҳозир улар қудуқлар қазиб, насослар ўрнатишмоқда. Майсазорларда ёмғирлатиб суғориш тизими жорий қилинмоқда. Келгусида дарахтларни паспортлаш бошланади. Велойўлаклар тўшалиб, кўчаларга ёритиш ускуналари ва қулай ўриндиқлар ўрнатилди. Ушбу ҳудудларда шанбаликлар уюштирилмоқда.\nДевон мажлисида вилоятда сув тошқинининг олдини олиш масалалари муҳокама қилинди. “2021-2023 йилларга мўлжалланган сув тошқинига қарши чора-тадбирлар мажмуаси” йўл харитаси лойиҳасига кўра, дарё соҳилларини мустаҳкамлаш, таъмирлаш ишлари назоратга олинган. Бунинг учун вилоят ҳудудидаги фуқаровий мудофаа тузилмаларининг 5 мингдан зиёд шахсий таркиби, 1 мингдан зиёд техникаси тахт.\nВилоят ҳокимининг матбуот хизмати, 2021-02-25, 00:07 112


Шайхнинг зарурлиги - Баҳоуддин Нақшбанд ёдгорлик мажмуаси маркази\nАгар солик (тариқатда юрувчи) олим бўлса, у ўзи диннинг зарур илмларидан огоҳ бўлади. Акс ҳолда аввал унга тавҳидни дуруст қиладиган ақидалар ва фиқҳий масалаларни ўргатиб, ундан кейин мужоҳада ҳамда зуҳду тақво йўлини кўрсатадиган шайхни излаши керак. “Пири йўқ одамнинг пири шайтондир” деган машҳур масал бор. Бунинг маъноси шуки, бир одамни йўлбошчиси бўлмаса, яъни ўзининг йўл топа оладиган даражада илми бўлмаса, ёки унга ҳақ йўлни кўрсатадиган муршиди комилнинг суҳбати насиб бўлмаган бўлса, уни шайтон йўлдан адаштиради. Хуллас бу йўлда юриш учун илмнинг қанақа машъаласи бўлса ҳам ушласин. Яъни ё ўзида илм бўлсин ёки бир шайхга эргашсин . Шунда овораю сарсону саргардон бўлиб юрмайди. Хато ҳам қилмасин. Чунки илм қалбнинг нуридир. Илмсиз қалб гўё кўрдир.\nЧунончи Ҳақ таоло айтадики, “Ким бу дунёда (илмдан бебаҳра бўлгани сабабидан ҳақ йўлдан) кўр-гумроҳ бўлса, у охиратда (жаннатнинг йўлидан) янада кўр-гумроҳ ва янада йўлдан адашганроқ бўлади”. (Исро сураси 72-оят)\nАбу Али Рўдборий:“Тасаввуфда менинг устозим Жунайд боғдодий раҳматуллоҳи алайҳдир. Фиқҳ илмида Аббул Аббос ибн Шурайҳдир. Наҳвда Саълабдир. Ҳадиси шарифда Иброҳим раҳматуллоҳи алайҳдир”, - деганлар.\nНафснинг ислоҳи учун мана шу илмлар зарурдир. Шунинг учун улуғ сўфийлар илм талаб қилишни ҳамма амаллар ичида энг афзали деб айтганлар. Чунки амал қилиш илмга боғлиқ. Кўпинча илмсиз одам ақидада хато қилади. Бидъатни суннат, ботилни эса ҳақ деб ўйлайди. Масалан, бир қанча фирқалар темирдан ҳалқалар ясаб, билагузук ёки маржон қилиб тақиб юрадилар. Бундан бошқа бир қанча қабиҳ ишларни қилишга ўзлари учун йўл топиб олганлар. Шуни Худога етишиш учун восита деб ўйлайдилар. Гоҳида илмсиз одам амалда хато қилади. Шу билан унинг тоат ибодатлари барбод бўлади. Илмсизлиги сабабидан амали барбод, меҳнати зоеъ бўлганини билмайди ҳам. Ҳақ таоло шариатга мувофиқ ва холис амалнигина қабул қилади. Қайси амал шариатга мувофиқ бўлмаса, холис ва саҳиҳ бўла олмайди. Холис деб Ҳақ таоло учунгина бўлган амални айтилади. Шариатга мувофиқ ёки холис эканини билиш ҳаммаси илмга боғлиқдир. Ҳақ таоло одамларни ўзига ибодат қилишга ва динда ихлос билан амал қилишдан бошқа нарсага буюрмаган.


Саллани деса, каллани... Холиқназаровнинг таклифи ўтиб тушди | Qalampir.uz\nЖамият\t15 Сентябрь 2019 13:51 55135\nАввал хабар берганимиздек, кеча, 14 сентябрь куни Ўзбекистон Республикаси Олий Мажлиси Сенатининг йигирма иккинчи ялпи мажлисида Ўзбекистон Республикаси Олий Мажлис Қонунчилик палатаси Кенгаши ва Ўзбекистон Республикаси Олий Мажлиси Сенати Кенгашининг “Тўй-ҳашамлар, оилавий тантаналар, маърака ва маросимлар, марҳумларнинг хотирасига бағишланган тадбирлар ўтказилишини тартибга солиш тизимини янада такомиллаштириш тўғрисида”ги қарори, қолаверса, қарор билан Низом тасдиқланди.\nМазкур қарор жорий йилнинг 1 январидан кучга киради. Унда диний маросимларни ҳам ўтказишда айрим чекловлар ўрнатилиши билан боғлиқ таклифлар берилмоқда. Жумладан, Тошкент шаҳар бош имом-хатиби Нуриддин Холиқназаров шундай дейди:\n“Дабдабабозлик, риёкорлик Қуръонда ҳам Ҳадисда ҳам қораланган. Айтайлик, хотира маросими, ёки ақиқа ва шунга ўхшашлар ўз-ўзидан диний маросим ҳисобланади. Шунинг учун агар диний мазмундаги маросимлар ўтказиладиган бўлса, Ўзбекистон мусулмонлари идораси билан келишган ҳолда ўтказилсин, деган илова қўшиб қўйилсин”.\nХолиқназаровнинг фикрича, бугун ўтказилаётган айрим диний мазмундаги маросимлар бидъатнинг ўзгинаси. Айниқса, вилоятларда бунга кўп урғу берилмоқда.\n“Ҳозир одамлар бидъатни кўпайтиряпти. Вилоятларда “ҳожи тўйи” деган нарса чиқди. Шариатда “ҳожи тўйи” умуман йўқ. Агар шундай тадбир ўтказилса, биз дарҳол бунга эътироз билдирамиз, сиз Ҳаждан келган бўлсангиз, одамларга яхшилик қилиш билан шуғулланинг, маросим ва дабдабабозликдан қайтарамиз”.\nНуриддин Холиқназаров сўзида давом этаркан, хонадонларда ўтказиладиган диний мазмундаги маросимлар ҳам бундан буён Мусулмонлар идораси билан келишилган ҳолда ташкиллаштирилиши кераклигини таъкидлади.\n“Ақиқа ҳам аслида боланинг шукронаси учун қилинадиган эҳсон. Бу ҳам дабдабабозлик эмас. Ёки марҳумларни хотирлашда кунларни ва ададларни санамасдан қалбида туғилган маҳал хотира қилиш тўғрисида Мусулмонлар идорасининг бир неча фатволари бор. Нафақат амру маъруфларни, балки хонадонларда ўтадиган бошқа диний мазмундаги маросимларни ҳам Мусулмонлар идораси билан келишган ҳолда ўтказса, турли хурофотларнинг олдини олган бўлар эдик”.\nТаҳририят: Холиқназаровнинг фикрига қўшилишни ҳам, рад этишни ҳам билмайсан киши. Бир тарафдан расмий имомлар тадбирларда иштирок этиб, нутқ қилгани яхши. Бунинг учун Мусулмонлар идораси эшигини қоқсанг, арзийди. Аммо хонадонларда тўртта қўшни билан ўтадиган хотира дейсизми ё "худойи", боринг ана ифторликни нега идора билан келишиб ўтказиш керак. Одамлар-ку идора билан келишишга вақт топар. Аммо идоранинг ҳар бир кичик тадбир бўйча мурожаатни кўриб чиқиш, унга ҳа ёки йўқ деган жавобни беришга вақти етармикин? Балки махсус комиссия ҳам тузармиз, а лаббай?\n03 Июль 12:06 37569\n04 Июль 19:01 24569\n03 Июль 08:59 23245\n04 Июль 17:15 21742\n04 Июль 09:49 20013


Франция бош вазири Доминик де Вилпен ëшлар меҳнатига оид қонун устида бораëтган икки ойлик бўҳронга барҳам беришга чақирди.\nАйни пайтда¸ француз парламенти депутатлари касаба ва талабалар уюшмалари раҳбарлари билан қонунга қандай ўзгартишлар киритиш борасида музокара олиб бормоқдалар. Қонун ширкатларнинг 26 ëшга тўлмаганларни ишдан бўшатишини осонлаштиради¸ деган асосда Франция бўйлаб ëшлар норозилигини давом этмоқда.\nБугун Парижда қайд этилган талабаларнинг кенг кўламли норозилик юриши оқибатида пойтахтдаги транспорт қатновига жиддий зиëн етди. Франциянинг бошқа шаҳарларида эса намойишчи ëшлар завод-фабрикаларга элтувчи муҳим магистрал йўлларни тўсиб қўйдилар.


ЯНГИ ЙИЛ ОГОҲЛАНТИРУВЧИДИР! – oliymahad.uz\nЯНГИ ЙИЛ ОГОҲЛАНТИРУВЧИДИР!\nБирор мақола ёзиш иштиёқида хонамга кирганимда, хаёлимга ҳа деганда арзирли мавзу келавермади. Ҳайрон бўлиб у ёқ-бу ёққа аланглаб, бирдан девордаги тақвимга кўзим тушди-ю, мавзуни топдим: “Биринчи январ!”.\nСизнинг оилангизда “1 январ” ҳар доимги бошқа кунлардек ўтиб кетаверадими? Йўўғ-е! Ахир, унинг кечасида бир йил тугаб, тонгида бир йил туғилади-ку!\nСафарга чиққан йўловчи маълум бир масофани босиб ўтгач, отининг аравасини узиб, бироз ҳордиқ чиқариш мақсадида юришдан тўхтайди-да, сал чарчоғи чиққач, қанча йўл босиб ўтганини билиш учун ортига, яна қанча йўл юриши кераклигига қизиқиб олдига бир обдон қараб қўяди.\nТижорий йили якунига етиб қолган савдогар тарозисини тиклайди-да, қанча фойда қилиб, қанча зарар кўрганини билиш учун кирим-чиқимларини ҳисоблайди.\nБу (1 январ) ҳаёт йўли узра сафаримиздаги янги бекат (остановка)дир. Умрнинг яна бир йили қўлдан кетмоқда. Келинг, кўзимизни каттароқ очиб, бироз тафаккур қилиб, ўтмишимизни хотирлаб, ўзимизни ҳисоб-китоб қилиб, ибрат олсак нима дейсиз? Арзирли таклиф-а?\nБугун биз 2016 милодий йилнинг 1 январида турибмиз. Тонгда қарасак, бу кун кўзимизга жуда узундек туюлади ва унда хоҳлаган ишимизни қила оламиз, хоҳласак, дунёмиздан ҳузурланиб, ўйнаб-куламиз, охиратимзга ҳам хоҳлаганча керакли озуқаларни олиш имконимиз бор деб ўйлаймиз. Лекин буларнинг ҳеч бирини қилмасдан кунни ўтказиб, кечкиргач эса энди ундан умуман фойдалана олмаймиз, ҳузурланишга иложимиз қолмайди. Кунларни биз учун абадийликка берилган деб ўйлаб, унинг дақиқаларини исрофгар молини ўринсиз сарф этгани каби исроф қиламиз, соатларини беҳуда ўтказамиз, қўлдан бой бермагунимизча уни топа олмаймиз, яъни борлигида қадрига етмаймиз. Ўтиб кетганидан сўнггина уни бизга берилган катта неъмат эканини англаб етамиз. Ҳа, кунлар бошланди дегунча, ўтади-кетади. Сўнг ҳаргиз ортга қайтмайди.\nҲозир 2015 йилнинг 1 январини бир эслаб кўринг-а! Уни ҳам кутиб олаётганимзда жуда узун, ҳали унда кўп яхшиликлар қилишга улгурамиз, деб ўйлаган эдик. Қани энди ўша “1 январ”, бугун қаерга кетди? 2014 йилникичи?\nБиз кўрган, бизни доғда қолдириб кетган олдинги “1 январ”ларчи? Қаерда қолди улар? Улардан нима қолди қўлимизда?\nЙил ўтиб, кетидан бошқаси келаверади. Кимда-ким қайсидир йилда яхшилик қилолмаса, кейингисида қилаверади. Кундузи яхшилик қилолмай қолсангиз, унинг ўрнига тун бор, ана, унда яхшилик қилиб қолинг. Кетма-кет мавсумлар… Бирини бой бериб, экин эка олмасангиз, кейингисида экишга ҳаракат қилинг.\nБиринчи чорак имтиҳонидан ўта олмасангиз, иккинчи чоракда ўзингизни намоён қилиб, ўтиб олиш имконингиз бор ҳали…\nТўғри, тирик экансиз, бугунингизга эрта, эртангизга индин (кейинги кун) ўринбосар бўлаверади. Аммо сиз ўзингизни қачонгача тирик туришингизни биласизми, дўстим?…\nЙил ўтаверади. Сиз ўзингизча унда яшаб, умргузаронлик қилдим, деб ўйлайсиз-у, лекин аслида СИЗ УНДА ЯШАМАДИНГИЗ, ЎЛДИНГИЗ!\nБу сўзимдан ҳайратланмай туринг, мана, ҳозир мисол билан исботлаб бераман:\nСиз ўзининг бир ойлик таътилини олиб, дам олишга чиққан ишчисиз гўё. Таътилнинг ўн куни ўтгач, йигирма кун қолади. Йигирма кундан сўнг бир ойлик таътил унга энди ўн кунга айланади. Бир ой бўлгач, таътил тугайди-да, умуман таътил бўлмагандек, ҳеч гап йўқ-да. Яъни таътил ҳам ўша таътилга чиққан ойи тугаши баробарида тугаб тамом бўлди, ўлди гўё, у ҳам.\nСизнингча мен фалсафани ҳам жуда оширвордим-а? Йўқ, адашасиз, қасамки, мен воқеъликни, ҳаётни гапиряпман холос. Ҳар қачон биримизнинг умри саноқда бир йилга ошса, ҳақиқатда, аслида эса бир йилга камаяди. То умр тугаб, ажал келади ва биз энди “ЎЛИМ” билан бошланувчи янги ҳаётни қарши оламиз.\n“Дил сўзлари” деган китобимни очиб, йигирма саккиз йил илгари 1988 йилнинг бошларида “Рисола” журналида чоп этилган “Ўттиз ёшни қаршилаб”, деган мақоламни ўқидим. Агар мен ўша вақтда (1988 йили) бу мақоламни йигирма саккиз йил ўтиб, 2016 йилда ўқишимни тасаввур қилганимда эди, аниқки, бу 28 йил кўзимга жуда узоқ муддат бўлиб кўринган бўлар эди. Ҳозирчи? Ҳозир, мана, ўтиб бўлгач қарасам, бир кундек кўринмоқда.\nҲозир ҳам яна 28 йилдан кейинга, 2044 йилга бир назар қиладиган бўлсам, жуда узоқдек туюлиши табиий. Лекин ўша кунлар насиб этиб, 2044 йилда бу мақоламни ўқиган кишига кечагидек кўринаверади…\nДемак, биз келажакни орзулар билан кенгайтириб юборар эканмиз!…\nБиз унга талпинадиган, унинг учун ўзимизни қийнаб, ўқдан чўққа урадиган нарсамиз бўлмиш – келажак нима ўзи У?\nТалабалигимда, менинг келажагим диплом олишда эди. Дипломни олгач, келажак, ишга жойлашишга айланди. У ҳам бўлгач, келажагим энди оила қуриш, уй-жой тиклаш, насл қолдириш бўлиб қолди. Оила қуриб, фарзанд-у набиралар ҳам кўргач, келажагим ижодий юксалиш, мол-дунё йиғиш, машҳурлик, буюклик, китоблар-у мақолалар ёзишга айланди. Аллоҳнинг марҳамати ила ҳамма-ҳаммасига эришганимдан сўнг энди менда ўйлаш учун бирорта ўйлагулик келажак қолмади. Фақат бирдан бир келажакдаги орзуим – Аллоҳ таоло қалб кўзимни очиб, йўлимни кўрсатсайди, абадий келажак – ОХИРАТ учун ҳам ишлаб олардим! Мен бундан бехабар қолибман. Афсус, умрим тугаб қолибди-ку, ғафлатда юрган эканман-а…\nАна, кўрдингизми? Бу дунёда “Келажак” дегани – йўқ нарса у. У ҳаргиз келмайдиган кун у. Чунки у келганида келажак бўлиб келмайди, балки бугунга, ҳозирга айланади. Уни кутиб юрган киши эса энди яна бошқа бир келажакни қидириб, ўшанинг ортидан югуриб юраверади. (Масалан душанба куни шанба кунги ишини режалаштирган киши учун шанба – келажакдир. Лекин ўша шанба куни келганида: “Мана, келажак келди, бу келажакда ишимни қилиб олай энди”, демайди-ку, тўғрими?! “Бугун фалон ишимни қилишим керак”, дейдими, ахир?).\nКелажак – отнинг эгарига боғланган ёғочга осилган бир боғ ем-хашакка ўхшайди. Хашак унинг кўзи олдида худди, бироз бўйнини чўзса, етиб оладигандек, ўзини кўз-кўз қилади. От эса унга етиб оламан деб, чопади. Хашак ҳам у билан тенг-ма тенг чопаверади. Натижада, от қанча чопиб югурмасин, барибир унга ета олмайди!…\nҲақиқий келажак (барча орзуларнинг рўёби, ушалиши) – Охиратдадир. Бизнинг ичимизда у (охират) учун бирор яхши амал қилаётган инсон борми? Уни қўйинг, у ҳақда ўйлайдиган бирор киши бормикин?!\nБиз пароход ёки учоқ, тайёра (самолёт) да кетаётган бор ғам-ташвиши фақат шинам хона ёки ўтиришга қулай ўриндиқ олиш бўлган йўловчи кабимиз.\nУ яхши еб-ичиб, газета ё журнални варақлаб, атрофи ёки остидаги манзараларга кўз ташлаб, ўзидан зерикишни йироқлаштириб кетса, бас. Лекин буларнинг бари сафар кунларига хос. Сафар муддати бир неча кун холос.\nЎзингиз айтинг! Шу йўловчи бир неча соат ёки бир неча кунлик сафарнинг баъзи бир қийинчиликларини – бироз қийналса-да – бўйнига олиб, пулини йўлга сарфлаб тугатмасдан, ўша бориб, яшамоқ ниятида сафар қилиб кетаётган жойидаги доимий ҳаёти учун керакли нарсаларни сотиб олса, ўзига фойда эмасми? Ёки сафар (йўл)нинг лаззат-у роҳати уни сафарнинг сабаби, нега бу томонга кетаётгани, у ерда қандай кун кўриши ҳақида ўйлашдан тўсиб қўйганми? Ё йўлнинг жамоли, гўзаллиги унинг йўлга чиқишдан асл мақсад-ғояси ўзи нима эканини унуттириб қўйганмикан?\nҲаёт – сафар йўлидир. Ҳақиқий манзил (Охират)га элтувчи йўл холос, бошқа нарса эмас! Орамизда ўзига ўзи: “Ҳаёт нега сафар бўлар экан?”, “Сафар бўлса, қаерга кўчиб ўтиларкан?”, деган саволларни берувчилар сони қанча?!\n“Ҳаёт нима ўзи?”, “Нега яратилганмиз”, “Кунда-кунда, бирин-кетин, қаёққа кетмоқдамиз?”, дейдиганлар-чи?!\nКўпинча, тонгдан кечгача вақтимизни бекорчи гап-сўзлар, беҳуда ишлар, бефойда ўтиришларда исроф қиламиз. Бироз бўш қолдик дегунча, бирор машғулот топиб, нима қилиб бўлса ҳам нафсимиз билан холи қолиб, бир у билан гаплашиб, ҳисоб-китоблашиб олишдан қочиш пайига тушиб қоламиз-да, баъзи фойдасиз, олди-қочди журналлар, манфаъат бермайдиган шаҳвоний романлар ўқиймиз. Биримиз ўз нафси билан холи қолса, нафси билан ҳамсуҳбат бўлиш унга ўта оғирлик қилиб, ундан қочиб-қутилишга ҳаракат қилади. Нафси елкасидаги юкдек туюлиб, юраги сиқилади ва уни тезроқ елкасидан улоқтириб ташлаб, халос бўлишга уринади.\nНафсимиздан қочиб, ўзимиз “лаззат” деб ўйлаган нарсаларимизга умримизни бағишлаймиз. Уларнинг ортидан югуриб-еламиз-у, лекин ета олмаймиз.\nИбну-л-Жавзий раҳимаҳуллоҳнинг “Сайду-л-хотир” номли китобини чоп этишга бош-қош бўлган пайтимда унда битта буюк сўзни учратганман. Мен ўзи у китобга муқаддима-кириш сўз ёзиб, баъзи жойларини қисқача шарҳлаганман. Муаллиф раҳимаҳуллоҳ бундай деганлар:\n“Дунё лаззатлариинг бари атига намуналар холос, бир кўрсатилади-ю, қўлга киритиш иложиси йўқ!”.\nЭълон қилиб, кўз-кўз қилиш учун намуналар (кўргазма, рекламалар) холос. Уларни сотиб олиб, қўлга кирита олмайсан. Улар фақат (Охиратдаги) ҳақиқий лаззатлардан кўргазма сифатидаги намуналар холос. Кўриб кўзинг қувонаверади-ю, лекин олишнинг имкони йўқ.\nДунёнинг энг зўр, ҳаммага бирдек ёқадиган лаззатини кўз олдингизга келтириб кўрсангиз, унинг ҳам узоғи билан бир-икки дақиқадан ошмаслигин англайсиз. Энди етишдим деганингизда, тугаб қолади. Дунё лаззатлари Охират лаззатларининг кичрайтирилган намунаси холос. Дунёда бир дақиқа ҳам давом этмайдиган лаззат Охиратда узлуксиз, давомий бўлади.\nСиз бу дунёда гўё бироз татиб кўриб, ёқса сотиб олиши учун қўлига бир қошиқ таом берилган одамга ўхшайсиз. Марҳамат, кўринг, ёқса сотиб олиб, тўйиб енг. Ҳа, дунё неъматлари бир қошиқ холос. Ҳеч кимни тўйдира олмайди.\nДунёда фақат татиб кўриш бўлади холос, тўйиш эса Охиратда бўлади!…\nШунинг учун нафси ҳакалак отган фосиқ одам қанча фоҳишалар билан бирга бўлганига қарамай, доим жинсий ташналик (қониқмаслик, аёл кишига тўймаслиги)дан нолийверади. Юзта фоҳишани кўриб, шаҳвоний ҳирсини бир неча бор ҳаромдан қондирган бўлса-да, юз биринчисини кўрганида аёл зотини кўрмагандек, нафси уни кусайверади.\nТанаси ярамай қолса ҳам рағбати сўнмайди. У гўё денгиз сувидан ичаётган чанқоқ одамга ўхшайди, қанча кўп ичгани сайин чанқоғи ортиб бораверади. Чунки денгиз суви шўр-да!\nМол-дунё лаззати ҳам шу. Ҳеч қачон ҳеч ким тўймайди унга. Чунки у ҳам денгиз сувидек шўр-да, билганларга! Масалан кулбада зўрға кун кўриб, арпа нони еб, йиртиқ калиш кийиб, эшак арава миниб юрадиган камбағал киши бир бор бойнинг тўшагида ухласам, дастурхонида бир бой овқатлансам, машинасига бир бор минсам, дунё лаззатларининг ҳаммасига эришган бўлар эдим, деб ўйлайди. Лекин бойнинг ўзи буларни одатий ҳолдек кўради. Неъмат-у лаззат деб билмайди. Қачонки, қўлидан кетса, кейин: “Эҳ афсус, мен шунча неъмат-у лаззатларнинг ичида яшаб туриб, англаб етмаган эканман-а”, дейди-ю, унда кеч бўлади…\nҲиссиётга берилган ўспирин йигит машҳур шахс бўлиб, радиолар исмини тилдан қўймай эълон қилса, гезета-журналлар расмини чоп этишини, ҳамма у ҳақида гапиришини орзу қилади. Машҳурлик у учун оддий ҳол бўлиб қолган машҳур олим эса бунга парво ҳам қилмайди.\nДунё лаззатлари сароб кабидир. Биласизларми сароб нима? Йўлда юрганингизда узоқдан кўл кўринади-ю, ёнига борсангиз, у сув эмас, йўлнинг, саҳронинг ўзи бўлиб чиқади. Тўғри, у сув, лекин узоқдан қараганда сув холос. Дунё ҳам шу. Унинг моҳиятини англамаганларга сувдек жилоланиб, ўзига шайдо қилади. Ортидан юргизади. Қувлаб етиб олганларида биладилар унинг ҳам сароб эканини. Охири биладилар, билмай иложи йўқ, биладилар-у, лекин унда кўп нарса қўлдан кетиб бўлган бўлади!\nКечирасиз, муҳтарам ўқувчилар! Мен сизларга ваъз-насиҳат қилмоқчи эмасман. Ўзи мен воиз-у зоҳидлардан ҳам эмасман. Бу гапларнинг барини “1 январ” кунида турганимиздан қалбим жўшиб, жиловлаб бўлмас бир илҳом келганидан гапирдим. Бу ҳаёт йўлида йўловчидек бироз тўхтаб, савдогардек ўзимни бир ҳисоб-китоб қилиб олдим холос.\nҲаётимизга бир назар солсам, у гўё мусобақалашаётган автоуловлар тўдасига ўхшар экан. Уларнинг фикр-у ёди тезликни ошириб, олдидагини қувиб ўтиб, ортда қолдириш. Ҳайдовчиларидан: “Қаерга кетяпсизлар, нега бунча тез ҳайдамоқдасиз?”, деб сўрасанг, бирор жавоб топа олмайсан.\nМол-дунёга шошилган, лаззат-у роҳатга ошиққан, иш-хизматларга шошган, ҳаётнинг ҳар бир йўлида мусобақа-да, хуллас…\nПойгалашиб юриш асносида умр тугаб қолади-да, ана у талпинган нарсаларимзнинг ҳамма-ҳаммасини қолдириб, жимгина кетаверамиз! Келинг, ҳар йилнинг бошида бир неча дақиқага пойгадан бироз тўхтаб: “Бу мусобақадан нима фойда оляпмиз ўзи? Ишқилиб, фойда биз юзлангандан бошқа ёқда эмасмикан?”, деган савол бериб кўрайлик!…\nБу кун (1 январ) бизни келгуси йил ҳам олдингиси каби кўз очиб-юмгунча ўтиб кетиши, ҳар бири ўзи билан умримизнинг бир бўлагини олиб кетаётганидан огоҳлантирувчи кундир! Бизчи, биз улардан бирор нарса олиб қола олдикми? Шундай экан, келинг, қолганидан имкон қадар фойдаланиб, тадоригимизни кўрайлик! Ҳеч бўлмаса, йилда бир кун бўлса ҳам ўзаро хайрихоҳлик қилувчи, ҳаққа чорловчи, сабрга ундовчилардан бўлайлик!…\nСизлар ҳар куни газеталарда ақлий салоҳиятингизни оширувчи, қалбга сурур бағишловчи сўзларни ўқийсиз, ҳаммаси яхши. Охиратингизни эсга солувчи, ҳамма амаллар Роббингизга ҳавола қилинадиган кунда манфаат берувчи биттагина сўз эшитмоғингиз, унданда яхшидир. Нур устига нурдир!\nҚасамки, мен бу гапларни гапиришга лойиқ эмасман. Ўзимга насиҳат қилиниши ва унга амал қилишга муҳтожман ўзи. “Сув йўғида таяммум” қабилида қабул қиласиз…\nБайрутдан Жиддага сафарга чиқишимда тайёрагоҳ (аеропорт) ошхонасида бироз тамадди қилиб, учоқ учишини кутиб ўтирдим. Ошхона хўрандалар билан тўла, ҳамма мендек еб-ичиб, гаплашиб ўтирибди. Уларни бу ўтиришларини кўриб, бир биридан ажрамайдиган қиёматли дўст дейсан, киши. Лекин Байрут тайёрагоҳида ҳар 15 дақиқада бир учоқ қўниб, бошқаси учиб кетади. Микрофондан:\n“Лондонга кетаётган “ВОАС” русумли учоқ йўловчилари, тайёрагоҳ ҳовлисига марҳамат қилсинлар”, дейилиши билан бир гуруҳ одамлар емоқ-ичмоғини ташлаб, туриб кетади. Сўнг:\n“Жакартага кетаётган “КLМ” русумли учоқ йўловчилари…”, дейилади-да, яна бир гуруҳ одамлар емоқ-ичмоғини ташлаб, туриб кетаверади.\nБир учоқ Америка, бири Кўнгў, яна бири Эрон, бошқаси Москвага кетади…\nОдамларга қараб туриб, укамга: “Укажон, ҳаётимиз ҳам шунинг ўзи! Еб-ичиб, ишларга ўралашиб турганимизда, бирдан нидо бўлиб, навбати келганни борадига жойига чақириб қолади. Кимдир Африка ўрмонлари, кимдир Сибир музликларига, яна кимдир Парижнинг кўнгилочар жойлари ва Ню-йорк манзаралари томон кетади”, дедим.\nКим сафарга тайёргарлик қилиб, ишларини битириб, сафар халтасини ҳозирлаб қўйган, юки енгил бўлса, хотиржам, маза қилиб кетади. Кимнинг навбати келса-ю, ҳали у анжомларини ҳозирлаб, ишини бажариб улгурмаган бўлса, энди у озуқасиз, тайёргарликсиз кетишга мажбур, уни ҳозирлик кўриб олсин, деб кутиб турилмайди…\nШундай экан, бошимизда борлиги аниқ бўлган сафар (ўлим)га тайёргарлик қилиб, у ерда фақат унинг ўзигина фойда берадиган ягона озуқа (ибодат)нинг ҳаракатини қилмаймизми?!\nЁки олдимизда турган ўлимни утутганга олиб, у ёнимизда турган бўлса ҳам, ўзимизча узоқ деб, ўзимизни ишонтирамизми? Ўликларга жаноза ўқиб, тобутларни кўтариб кетаётиб ҳам худди бизлар абадий яшайдигандек, гўё ўлим бошқаларга бор-у, бизга йўқдек, дунё ишларини ўйлайверамизми?!\nБиз кунларни ғафлат уйқусида ўтказяпмиз! Келинг, бугун уйғонайлик-да, йўловчи ва савдогардек, ўзимизни бир ҳисоб-китоб қилиб кўрайликчи, ўтган йилларда нимани ютдтиг-у нимани ютқаздик экан? Фойда қанча-ю, зарар қанча экан?!…\nҚўлимизни кўтариб: “Эй Роббимиз! Ўтган йиллардаги камчилик, гуноҳларимизни кечир, қолган умримизда яхшиликка муваффақ эт! Эй Аллоҳим! Агар бизга келаси шу кунгача яшашни насиб этсанг, қолган умримизни ўтганидан ўзимизга ва қардошларимизга хайрли қилгин! Бўлмаса (келгуси йилимизни ўтгангисидан хайрли қилмасанг), Ўз фазл-у караминг ила бизга гўзал хотима (ўлим) насиб эт ва гуноҳларимизни кечир, хатоларимизни ўтиб юбор ва бизни яхшилар қаторида вафот этиш бахтига муяссар қил”, деб дуолар қилайлик. Омийн…\nТаржимон: “Диний фанлар” кафедраси ўқитувчиси Баҳодир Баҳромжон ўғли\nРасм муаллифи: Абдулмажид Абдумаликов\nАзиз ўқувчи, бу мақола буюк адиб Али Тантовийнинг “Янги йил” номли мақоласи таржимаси. Таржима тугаган кун милодий 23.12. 2015. Ҳижрий 12.03.1437. Расулимиз соллаллоҳу алайҳи ва саллам туғилган кун. Адиб буни 51 йил илгари 1386 ҳижрий йилда ёзган. Муаллиф ҳижрий-қамарий йил тақвими бўйича исломий ойлар номини ишлатиб, “Биринчи муҳаррам”, деган. Маъзур тутасиз, таржимон ҳаммага тушунарли бўлсин учун уни “1 январ”га алмаштириб, унда айтилган йилнинг ўрнига ҳам келгуси, янги 2016 йилни қўйишни маъқул топди. 14.10. 2015/ Ҳижрий сана бўйича янги йил, 1437 йилнинг биринчи муҳаррами эди. (Муаллифни Аллоҳ раҳмат қилсин, омин).\nМуаллиф ҳам “намуна”, “кўргазма” маъноларидаги арабча “намузажун”сўзини айнан шу “реклама” сўзи билан шарҳлаб: “Ажабо, бугун ўзимиз араб бўла туриб, арабчани французча билан шарҳлайдиган ҳолга тушиб кетдик-а”, деган. Афсус, биз ҳам бекатни “остановка” деб, учоқ, тақвим каби баъзи соф ўзбекча сўзларни рус ёки бошқа ажнабий, бегона тилда тушинтирмоқдамиз. Бу ўзликдан узоқлашиш эмасми?!\n Бу ўринда муаллиф Дўзах ва Жаннатни назарда тутганлар.\n209600cookie-checkЯНГИ ЙИЛ ОГОҲЛАНТИРУВЧИДИР!no\nОлдингиҚаршида Абул Муин Насафий асарининг тақдимоти бўлиб ўтдиКейингиДиний таълим муассасалари раҳбарларининг уч нафари совриндорлар қаторида


Трамп Европа Иттифоқини АҚШни эксплуатация қилганликда айблади - Daryo\n17:25, 15.07.2020 16916\nЕвропа Иттифоқи Қўшма Штатлардан «фойдаланиш» учун яратилган ва узоқ вақт ўзининг ҳолатидан фойда кўриб келган. Бу ҳақда АҚШ президенти Дональд Трамп Оқ уйда журналистлар қаршисида қилган чиқиши давомида маълум қилди.\nТрампнинг фикрича, Европа Иттифоқи АҚШга нисбатан ҳеч қачон яхши муносабатда бўлмаган. «Европа Иттифоқи ўз манфаатлари йўлида Қўшма Штатлардан фойдаланиш учун яратилган. Улар яратилган ва АҚШдан фойдаланмоқда», — дейди Америка етакчиси.\nТрампнинг маълум қилишича, АҚШ ва Европа Иттифоқи «улкан иқтисодий рақобат»да турибди.\nБироз ўтиб, мазкур чиқишнинг ўзида Трамп АҚШ ва Евроиттифоқ муносабатлари «жуда яхши» эканлигини айтиб ўтган. Унинг сўзларига кўра, муаммолар Европа давлатлари АҚШга «жуда ёмон» муносабатда бўлаётган савдоларга боғлиқ. «Улар бизга нисбатан узоқ, ўнлаб йиллар давомида жуда ҳам адолатсиз эди… Мазкур муаммонинг ечими осон. Мен аслида уни бутунлай ҳал қилишга тайёр эдим, бироқ эпидемия бошланиб қолди», — дейди Трамп.\nТрамп Европа Иттифоқини бир неча бор тандиқ қилган бўлиб, АҚШ ва Европа ўртасидаги муносабатларнинг ёмонлиги савдо сиёсатига боғлиқ. Хусусан, аввалроқ Трамп қисқичбақаларга солинган божлар сабаб Европа Иттифоқига таҳдид қилгани тўғрисида хабар берилганди.\nМавзуга дори: Трамп Европа автомобилларига солиқ жорий этиш билан таҳдид қилди\n02:01, 13.06.2021 2226\n00:32, 13.06.2021 6777\n23:54 Бугун 15888\n23:44 Бугун 11281\n19:10, 11.06.2021 148446\n17:14, 11.06.2021 64307


ID-карта берилганлиги учун давлат божи БҲМнинг 89 фоизини ташкил этади » Muzlik.uz - O‘zbekiston yangiliklari\nМиллий паспорт ўрнига жорий этилаётган идентификация ID-карталарини расмийлаштирганлик ва берганлик учун давлат божи миқдори базавий ҳисоблаш миқдорининг 89 фоизи (198470 сўм) этиб белгиланди, дея хабар берди Ўзбекистон Адлия вазирлиги матбуот хизмати президентнинг 6 мартдаги қарорига ҳавола қилган ҳолда. Ҳужжатга мувофиқ, ID-карта шахсни, фуқароликни тасдиқлайдиган ҳужжат ҳисобланиб, Ўзбекистон ҳудудида фойдаланилади. Улар 2021 йил 1 январдан бошлаб янги туғилган болага, Ўзбекистон фуқаросига, Ўзбекистон ҳудудида доимий яшайдиган фуқаролиги бўлмаган шахсга ва хорижий фуқарога 10 йил муддатга берилади. Биометрик паспортни ID-картага алмаштириш:2021 йил 1 январдан 2022 йил 31 декабргача ихтиёрийлик асосида;2023 йил 1 январдан 2030 йил 31 декабргача мажбурий тартибда амалга оширилади. Ўзбекистон фуқаросининг 2011 йилги намунадаги биометрик паспорти, фуқаролиги бўлмаган шахс ва хорижий фуқаронинг яшаш гувоҳномаси уларнинг амал қилиш муддати тамом бўлгунга қадар ҳақиқийдир. Ушбу ҳужжатларнинг эгалари уларни белгиланган тартибда ID-картага алмаштириш ҳуқуқига эга. "Газета.uz"да реклама Ўзбекистон фуқаросининг 2011 йилги намунадаги биометрик паспорти 2030 йил 1 январдан бошлаб ҳақиқий эмас деб ҳисобланади.\nID-карталар паспорт ўрнини эгалламайди\nБиометрик бўлмаган паспортнинг амал қилиш муддати узайтирилди\n2019 йил 1 январдан хорижга чиқиш паспорти жорий этилади


Газета СБХ / 2019 год / № 49 / Амалий бухгалтерия\nХодима 2019 йилнинг октябрь ойида 5 кунга очилган касаллик варақасини олиб келди. Вақтинча меҳнатга қобилиятсизлик бўйича нафақани ҳисоблаш учун қуйидаги маълумотлар мавжуд:\n2018 йил октябрь–ноябрь ойларида у ишлаган ва иш ҳақи олган;\n2018 йил декабрь – 2019 йил мартда ҳомиладорлик ва туғиш таътилида бўлган;\n2019 йил апрель–май ойларида болани 2 ёшгача парваришлаш таътилида бўлган;\n2019 йил июнь ойидан ҳозирги кунга қадар ишлаяпти ҳамда унга иш ҳақи ва мукофот тўланяпти.\nКасаллик варақаси бўйича ҳисоб-китоб кунидаги иш ҳақи – 1 млн сўм. Унга 2019 йил июнь-сентябрь ойларида умумий суммаси 1 млн сўм бўлган мукофот берилган.\nМазкур ҳолатда вақтинча меҳнатга қобилиятсизлик нафақасини ҳисоблашда мукофотлар суммаси неча ойга бўлинади?\n– Вақтинча меҳнатга қобилиятсизлик нафақаси ходимнинг ҳақиқатда олган иш ҳақидан келиб чиқиб ҳисобланади. Вақтинча меҳнатга қобилиятсизлик таътили бошланган ойдан олдинги 12 ой даврида олган барча мукофотларнинг 1/12 қисми нафақа ҳисоблаб чиқариладиган ойлик иш ҳақига қўшилиб, ўртача ойлик иш ҳақи миқдори аниқланади.\nҲомиладорлик ва туғиш, бола 3 ёшга тўлгунга қадар болани парваришлаш таътилида бўлган ойлар мукофот суммаси бўлинадиган ойлардан чиқариб ташланади (АВ томонидан 8.05.2002 йилда 1136-сон билан рўйхатдан ўтказилган Низомнинг 53-банди).\nБинобарин, вақтинча меҳнатга қобилиятсизлик нафақасини ҳисоблаш учун мукофотлар суммасини бўлишда ходима ҳомиладорлик ва туғиш таътилида бўлган 4 ой ва болани 2 ёшгача парваришлаш таътилида бўлган 2 ой чегириб ташланади.


Конгрессменлар Трампга қарши жиноий иш очишни...\n05.01.2021 10:56 0 1551\n5 январь куни Демократик партиядан бўлган конгрессменлар Тед Лю ва Кетлин Райс Федерал Қидирув Бюросидан амалдаги президент Доналд Трампга нисбатан жиноий иш қўзғатилишини талаб қилишди.\nБунга Трампнинг Жоржия давлат котиби билан 12 минг овозни «топишга» чақирган суҳбати ҳақидаги тарқалган аудиоси тўғрисидаги далиллар сабаб бўлган.\nТрамп, шунингдек, Жоржиядаги мағлубият штатдаги икки республикачи сенатор Девид Пурдю ва Келли Лоэффлернинг Сенат сайловларининг яқинлашиб келаётган иккинчи босқичида имкониятларини пасайтириши мумкинлигини таъкидлаганди.\nШунингдек, АҚШнинг янги сайланган витсе-президенти Камала Харрис Трампни ваколатини суиистеъмол қилишда айблади. «Ушбу ёзиб олинган суҳбат ҳақида ҳаммангиз эшитганмисиз? Бу, албатта, умидсизликнинг овози ... Бу АҚШ президенти томонидан ҳокимиятни очиқдан-очиқ ва жасорат билан суиистеъмол қилиш эди», - деган Харрис.\nTramp jinoiy ish\nXorij 19/05, 10:04\nProkuratura Trampga tegishli kompaniyani tergov qilmoqda\nHuquq 19/04, 19:20


ШУҲРАТ: ("МАШҲУРЛАР МУҲАББАТИ" туркумидан) | Mohiyat\nШУҲРАТ: (“МАШҲУРЛАР МУҲАББАТИ” туркумидан)\n26.10.2020 26.10.2020 Gulandom\t526кўришлар\nШоир Шуҳратнинг муҳаббат мавзуидаги шеърлари тезда тилдан-тилга ўтиб ҳар бир қалбнинг бебаҳо бойлигига айланди. Ҳали-ҳамон шундай, чунки бу шеърларда сохталик йўқ.Улар илоҳий муҳаббатга йўғирилган эди.\nШоир туҳматга учраб, “халқ душмани” тамғаси остида қамалиб қолганда суд бўлишидан олдин киритилган хатдан:\n“Азиз Шуҳрат ака, сизга қилинган туҳматни бошингиздан олиб ташлаш учун бор кучимни сарфлаб ҳаракат қиламан. Ахир сиз покдил инсонсиз. Сизни хамма яхши кўради. Мен барча тақинчоқларимни сотиб, оқловчи олдим. Насиб этса, суд куни оқланасиз. Биздан хавотир олманг. Турсунойингиз”\nШу турт қатор ҳамдардлик ва ишончда улкан муҳаббатнинг мўъжизаси бор. Бу садоқат маликаси умрига тож бўладиган сатрлардир.\nЖавоб хати эса унданда изтиробли ва шунинг баробарида эҳтиромли бўлган: “Оҳ, менинг покдил Турсунойим, мен учун бекор сотибсан бебаҳо тақинчоқларингни. Азиз кунларимиз ёдгори эди. Булар мени барибир оқлашмайди.Ўзингни ва Фитратни асра”.\n1938 йилда Шуҳрат Алимов Тошкентдаги 90 мактабга ўқитувчи бўлиб ишга келди. Ўшанда бутун мактаб шоир дарс бераётган синф деразаларидан ҳавас билан қараб ўтар, уни ҳамма катта қизиқиш билан кузатарди. Айниқса, соҳибжамоллар. Улар орасида чўлпон кўзли, ширин сўзли Турсуной ҳам бор эди. Аммо.. ўшанда Шуҳрат бу қизга ҳамма қатори қарарди. Шоир мактабда узоқ ишламади. Сабаби уни ҳарбийга чақиришди…\nУруш тугагач, 1946 йилнинг 10 январида уларнинг тўйи бўлди. У пайтда Турсуной Тошкент тиббиёт институтининг учинчи курсида ўқир эди. Ҳаёт қийинчиликлари Турсунойга ўқишни давом эттиришига йул бермади. Интизор бўлиб кутган фарзандлари Фитрат туғилгач, олти ой ўтиб, қалби дарё шоир “халқ душмани” тавқи лаънат тамғаси билан қамалиб кетди.\nЎша, Ҳасти-Имом масжиди ёнидаги уйларни, ҳатто чақалоқнинг бешигини текшир-текшир қилиб кетишганидан сўнг тақдир Турсунойнинг бардошини синовдан ўтказа бошлади.\n“Халқ душмани”нинг хотинини ҳеч қаерга ишга олишмади. Ёзувчилар уюшмаси “Шуҳрат яхши одам эди” деб тавсиянома бермаслигини очиқ-ойдин айтди. Турсуной тўрт йил шу нурли изтироб ва соғинч ичра яшади. Шуҳрат тўрт йил умрини панжара ортида ўтказди. Тўрт йил вафодорининг фаришта чеҳрасини кўрмади. Мактублар битди. Аммо бирортасида ҳам “мени кутгин” демади. Чунки ишонарди. Қоронғу зулмат ортида, узоқ-узоқларда Тошкент деган шаҳар бор. У ерда энг соф қалбли кишилар яшайди. У ерда баҳор бор, гўзалликларини аямай оламга сочади. У ерда яхши одамлар кўп. Аёллар эрини ярим пир деб билади. Ўша ерда гўдагини бағрига босиб дунёдаги энг сабрли энг бардошли бир аёл яшайди. Унинг исми Турсуной. Шундай гўзал туйғуларгина шоирга ҳар қандай қийинчиликларни енгиб ўтишга мадад бўлган бўлса ажабмас. Ниҳоят, орадан тўрт йил ўтди. Халққа қарши ҳеч бир ноўрин хатти-ҳаракати борлиги аниқланмаган шоир Шуҳрат оқланиб келди.\nШоир ижодида яхши кунлар бошланди. Тақдир унга қувончни ҳам қуша-қуша берди. Фарзандлари Бобур, Хондамир, Зебохонлар туғилди. Юзларида ажинлар, сочларида оқлар қолди, холос.\nШуҳрат ўзидан муҳаббатни мерос қилиб қолдирди. Сабаби, у умрининг охирги кунларида ҳам улкан синовдан ўтди. Ўн бир йил хасталаниб ётди. Ўша кунларда ҳам бир дақиқа Турсуной ая шоирдан узоқлашгани йўқ. Шоирга энг олий “Халқ шоири” унвони олиб келишганида шоир касаллик билан курашаётганди. Шунда барча келганлар қатори шоир ўзининг бемалол қуллари билан Турсуной аянинг қулларини силаб қуйди. Шуҳратнинг муҳаббат йўли ана шундай бўлганди.\nИззат Аҳмедовнинг “Машҳурлар муҳаббати” китобидан.\nPrevious Previous post: ОЛТИНГА ТЕНГ ЎГИТЛАР\nNext Next post: Ўзбекистон халқ артисти Шермат Ёрматовнинг болалик хотиралари


АҚШ туркман сайловларини четдан кузатади\n26 ноябр 2020, Тошкент вақти: 21:22\nАҚШ 14 декабр куни Туркманистондаги парламент сайловларини назорат қилиш учун у ерга ўз кузатувчиларини юбормайди.\nБироқ АҚШнинг Ашхоботдаги элчихонаси ходими Эндрю Пол Озодлик радиосига элчихона бу ердаги сайлов жараёнини норасмий тарзда кузатиб, ўз xулосаларини АҚШ Давлат департаментига тақдим этишини маълум қилди.\nЭндрю Полнинг таъкидича, мамлакатда ижобий ўзгаришлар кузатилганига қарамай, расмий Ашхобот сайловларнинг халқаро талабларга жавоб бериши учун талайгина ислоҳотлар амалга ошириши даркор. АҚШ расмийси Туркманистонда кўп партиявийлик тизими жорий этилмагани ва мустақил матбуот фаолият юритмаётганини алоҳида қайд этиб ўтди.\nАйни пайтда БМТ, ЕХҲТ ва МДҲ якшанба кунги сайловларни назорат қилиш учун Туркманистонга 40 кишидан иборат кузатувчилар миссиясини юборишини маълум қилдилар.


20:44 17.12.2019 (Янгиланган 21:05 17.12.2019)\nТОШКЕНТ, 17 дек – Sputnik. Жаҳон савдо ташкилотига кириш масаласи Ўзбекистон учун долзарб масала ҳисобланади, деб таъкидлади Ўзбекистон президенти ҳузуридаги Стратегик ва минтақалараро тадқиқотлар институти директорининг ўринбосари Санжар Валиев. Sputnik Ўзбекистон мухбири хабарига асосан.\n“Мен Ўзбекистоннинг ЕОИИга қўшилиши масаласи кўриб чиқилаётган бир вақтда ЖСТга киришига тўсқинлик қиладиган бирон бир тўсиқни кўрмаяпман. Чунки иккала ташкилот томонидан қўйилган қоида ва талаблар Ўзбекистон бозорини ташқи савдо учун янада очиқроқ бўлишга қаратилган. Бу биз учун ҳар жиҳатдан фойдали”, - дейди мутахассис.\nБеларусдан ташқари ЕОИИнинг барча давлатлари ЖСТ аъзоси ҳисобланади. Беларус ҳам 2020 йилда бу мақомга эга бўлади. Шунинг учун ҳеч қандай тўсиқлар йўқ.\nСМТИ вакили Ўзбекистон президенти Шавкат Мирзиёевнинг Японияга ташрифи кун тартибига ҳам тўхталди.\nМутахассис ядровий қуролсизланиш мавзуси ҳам ниҳоятда муҳим эканлиги ва бу борада иккала мамлакатда ҳам ўхшаш тушунча ва вазифалар борлигини таъкидлади. Валиев Тошкент ядро қуролидан воз кечиш бўйича глобал ҳаракатнинг тарафдори бўлиб қолаётганини таъкидлади.\n"Расмий Токио ҳам бу йўналишда жиддий қадамлар ташламоқда ва биз бундай давлат сиёсатини қўллаб-қувватлаймиз. Бу масалалар жуда муҳим, аммо ушбу ташриф давомида улар марказий аҳамиятга эга бўлмайди", - деди Валиев.\nУнинг сўзларига кўра, Ўзбекистон раҳбарининг Японияга биринчи расмий ташрифи авваламбор давлатлар ўртасидаги икки томонлама муносабатларни ривожлантиришга қаратилган.